Монополист истеъмолчилар ҳуқуқларини бузишда давом этмоқда – Расул Кушербаев - Hudud24.uz\nЯнгиликларМаҳаллийМонополист истеъмолчилар ҳуқуқларини бузишда давом этмоқда – Расул Кушербаев\n«UzAuto Motors» 4-позиция Chevrolet Cobalt’ни кутаётган мижозларга автомобил ўриндиғини иситиш модулисиз таклиф этмоқда экан.\nУшбу комплектация 1 миллион сўмни ташкил этади ҳамда ушбу сумма мижозга қайтариб бериларкан.\nКомпаниянинг ушбу ҳаракатлари бир қатор саволларни келтириб чиқаради.\nБиринчи, истеъмолчига компания яримўтказгич топа олдими-йўқми қизиғи йўқ. У ҳақини тўлаган вассалом. Компания нега бошқа мамлакатлар автомобил саноатига ўхшаб, аввал автомобилни ишлаб чиқариб кейин сотувга чиқармаяпти? Нега йўқ нарсага олдиндан пул олади?\nИккинчи, компаниянинг истеъмолчига кўрсатмаган хизмат ёки бермаган товари учун олдиндан ҳақ тўлаб ишлаши ҳалол ва қонунийми?\nУчинчи, компания нуқсонли товар бергани ёки истеъмолчига вақтида товарни бермагани учун неустойка(пеня) ҳам тўлаши керак. Бунинг ҳисоб-китоби борми?\nЧунки, “Истеъмолчиларнинг ҳуқуқларини ҳимоя қилиш тўғрисида”ги Қонуннинг 19-моддасида “Нуқсонлар белгиланган муддатда бартараф этилмаган, шунингдек, иш бажаришни (хизмат кўрсатишни) бошлаш ва тугаллаш кечиктирилган тақдирда, ижрочи истеъмолчи ҳар бир кечиктирилган кун, соат (агар муддат соатларда белгиланган бўлса) учун иш (хизмат) қийматининг ёки буюртма қийматини (агар унинг қиймати алоҳида белгиланмаган бўлса) бир фоизи миқдорида неустойка (пеня) тўлайди”, деган норма бор.\nОддий айтганда, кимдир 100 миллион сўмлик автомобилга пул тўлади-ю, автомобил айтилган комплектацияда бўлмаса ёки вақтида ҳаридорга етказиб берилмаса, ҳар ўтказиб юборилган кун учун унга 1 миллиондан пул тўланади. Агар 100 кун кечикса 100 миллион тўлайди.\nАйтганча, шу қонун нормасини компанияга янги келган ҳорижлик бош директоргаям билдириб қўйишса яхши бўларди.\nЮқоридагилардан келиб чиқиб, Монополияга қарши курашиш қўмитаси ҳузуридаги Истеъмолчилар ҳуқуқларини ҳимоя қилиш агентлигига айни ҳолатни ўрганиб, истеъмолчиларни ҳимоя қилиш масаласида расман сўров киритдик.\nИстеъмолчиларга нисбатан бундай камситувчи муносабат учун Агентликдан кескин чора кутиб қоламиз. Судлар ҳам бу сафар истеъмолчи ҳуқуқига кўз юммас. Зеро, Ўзбекистон — ҳуқуқий давлат!


РАСМАН: Xiaomi Mi 10’нинг асосий рақиби рингга тушяпти! - Terabayt.Uz\nMWC 2020 кўргазмаси коронавирус эпидемияси туфайли бекор қилинганидан сўнг, кўплаб технологик компаниялар янги маҳсулотларини онлайн тарзда тақдим этишга қарор қилишган. Шу жумладан, OPPO компаниясининг и суббренди – Realme ҳам флагман смартфони борасида шундай йўл тутди.\nЎҚИНГ: AnTuTu’да янги рекорд, лекин бу Galaxy S20 ҳам, Mi 10 ҳам эмас!\nАввал режалаштирилганидек, Realme X50 Pro флагмани роппа-роса икки ҳафтадан сўнг – 24 февралда намойиш қилинади. Фақат компания Мадриддаги махсус тақдимот маросимидан воз кечиб, онлайн форматда ўтказяпти.\nШунингдек, ишлаб чиқарувчилар Realme X50 Pro’нинг айрим техник жиҳатларини ҳам очиқлашди. Ушбу флагман Snapdragon 865 процессорига эга бўлиб, бешинчи авлод уяли тармоғини қўллаб-қувватлаши учун унинг жамланмасида Snapdragon X55 5G модеми ҳам мавжуд. Флагманнинг Super AMOLED дисплейида кадр янгиланиш частотаси Xiaomi Mi 10’даги каби – 90 герцга тенг.\nЎҚИНГ: Xiaomi’нинг янги рекорди: бу гал Mi 10 Pro флагмани!\nУмуман олганда, Realme X50 Pro куни кеча тақдим этилган «Хитойча Apple» флагманининг тўғридан-тўғри рақибидир. Баъзи жиҳатлари ундан кучли ҳам: Xiaomi Mi 10 селфи-камераси якка модулли бўлса, рақибининг экранида очилган тирқишда қўшалоқ олд камера бор. 24 февралда кутилаётган флагманнинг бош камераси эса тўрт модулли бўлиб, асосий сенсори 64 мегапикселлик; унда яна 20 карралик зум имконияти мавжуд.\nRealme X50 Pro яна 12 ГБгача ҳажмли, LPDDR5 турли тезкор хотирага ҳамда 256 ГБгача ҳажмдаги, UFS 3.0 тоифали ички хотирага ҳам эга. Унинг 4300 мА/соатлик батареяси эса компаниянинг 65 ваттлик Dart Charge технологияси ёрдамида тезкор қувват олади.\nЎҚИНГ: «Ўйин бошланди» – AnTuTu’нинг янги қироли Xiaomi Mi 10’ни тор-мор этмоқчи!\n#Oppo #андроид смартфон #Realme #Oppo Realme X50 Pro 5G


Камондан отиш бўйича терма жамоамиз Европа сафарига жўнаб кетди – Ўзбекистон миллий олимпия қўмитаси\nКамондан отиш бўйича терма жамоамиз Европа сафарига жўнаб кетди\nДастлабки мусобақа Беларуснинг Брест шаҳрида 25-31август кунлари ўтказилади. Унда 20 га яқин мамлакат вакиллари қимматли рейтинг очколари ва ғолиблик учун кураш олиб борадилар. Терма жамоамиз турнирдан сўнг шу шаҳарнинг ўзида 8 сентябргача йиғин олиб боради. Шундан сўнг вакилларимиз Львов (Украина) шаҳрида 9-15 сентябрь, Истамбул (Туркия)да 15-30 сентябрь кунлари ўқув-машғулот йиғини ва халқаро турнирда қатнашишади.\nТаъкидлаш жоиз, ушбу йиғин ва мусобақалар ноябрь ойида Таиланднинг Бангкок шаҳрида ўтадиган Токио Олимпиадасига йўлланма берувчи халқаро мусобақага тайёргарликнинг асосий босқич вазифасини бажариб беради.


Ота карантин даврида уйда қолаётган икки фарзанди учун 41 млн.дан зиёд алимент пулини бирйўла тўлаб берди\nМажбурий ижро бюросининг Бухоро шаҳар бўлими иш юритувида фуқаролик ишлари бўйича Бухоро туманлараро судининг Т.Ярашевдан Д.Қосимова фойдасига икки нафар фарзандининг моддий таъминоти учун алимент ундириш ҳақида ижро иши мавжуд.\n49 миллион долларлик инвестиция лойиҳаси амалиётга татбиқ этилмоқда\nБугунги кунда “Ўзбекнефтгаз” АЖ томонидан “Шўртан” нефть ва газ қазиб чиқариш бошқармасида мавжуд учта пропан-бутан аралашмасини олиш қурилмасини (УППБС-3/1,2,5) модернизация қилиш” бўйича қиймати 49 миллион долларлик инвестиция лойиҳаси амалга оширилмоқда.\nКредит ҳисобидан амалга оширишни мўлжалланган харажатларни иложи борича кечиктиринг\nШу кунларда карантин туфайли бошқа соҳаларда бўлгани каби банк-молия соҳасидаги айрим тушунмовчилик ва саволлар юзага чиқмоқда. Бу борадаги айрим саволларга Ўзбекистон Марказий банки бошқарма бошлиғи Ҳусанхўжа Обидов жавоб берди.\nДеҳқон даласидан қолмайди\nДеҳқончилик шундай касбки, уни урушми, табиий офатми ёки бугунгидек балои офат бўладими – ҳар қандай шароитда ҳам уни бир кунгагина бўлса-да тўхтатиб қўйиб бўлмайди.\nРиштонлик кулол: ҳар бир уйда маҳсулот тайёрланмоқда\nБиз телефон орқали Риштон туманидаги уста кулол, “R+Koron” масъулияти чекланган жамияти раҳбари Равшанжон Тожиддинов билан боғландик.\nФОТОКУЗАТУВ: ҳар ким ўзи ва бошқалар саломатлиги қадрига етиши керак\nМутахассислар аҳолидан имкон қадр уйда қолишни, ўзи ва бошқалар саломатлигига эътиборли бўлишни сўраётган бир пайтда кўчада итни сайр қилдириб юриш қанчалик тўғри?\nДОЛЗАРБ САВОЛГА АНИҚ ЖАВОБ: Карантин даврида кредит олиш тартиби қандай? Кредитлар берилиш муддати чўзиладими?\nҲусанхўжа Обидов, Ўзбекистон Республикаси Марказий банки бошқарма бошлиғи:\nБугунги кунда Самарқанд вилоятида карантинда бўлган фуқаролар 4 минг 477 нафарни ташкил қилмоқда\nБозордаги таъминот назоратда: хавотирга асос йўқ\nФарғона вилоятида карантин даврида аҳолини озиқ-овқат маҳсулотлари билан узлуксиз таъминлаш, уларнинг нарх-навосини асоссиз ошириб юборилишини олдини олиш борасида доимий назорат йўлга қўйилган.\nФермер хўжаликларида ҳам иш тўхтаб қолгани йўқ\nМамлакатимизда коронавирус инфекцияси хавфини бартараф этиш юзасидан жиддий чора-тадбирлар амалга оширилмоқда.\nДаволаниш учун шифохонага шахсий машинада боришга рухсат бериладими?\nАОКА ҳузуридаги штабда Ички ишлар вазири матбуот котиби Шоҳрух Ғиёсов иштирокида брифинг ўтказилди.\nИЛТИМОС, УЙДА ҚОЛИНГ!\nЖон талвасасида ётган оғир бемор Ибн Синодан сўради:\nФақат бугунни ўйлаб яшаб бўлмайди!\nШу кунларда халқимиз учун энг зарури – бирдамлик!\nҚандолат маҳсулотлари аҳоли дастурхонига узлуксиз етказилади\nБугунги кунда Қандолатчиликни ривожлантириш уюшмаси таркибида 200 ишлаб чиқариш корхонаси фаолият юритмоқда.\nБухоро шаҳри кўчаларига махсус эритмалар ёрдамида ишлов берилмоқда\nДунёни ташвишлантираётган коронавирус муаммоси Ўзбекистонни ҳам четлаб ўтмади.\nБухорода хорижлик талабалар учун онлайн дарслар бошланди\nЖорий йилнинг 26 мартидан республикамизнинг барча Талабалар турар жойларида коронавирус сабаб ўз юртига қайтмаган хорижий талабалар учун онлайн дарслар бошланди.\nЗавод директори: Оилалар фаровонлиги ва бунёдкорлик ишлари давом этиши учун ишлаяпмиз\nБугун коронавирус инфекцияси дунё аҳлини ташвишга солмоқда. Ҳар бир давлат ўз фуқаролари саломатлигини муҳофаза қилиш, пандемия шароитида инфекция кенг тарқалишининг олдини олиш учун зарур чоралар кўрилмоқда.\nДОЛЗАРБ САВОЛГА АНИҚ ЖАВОБ: Карантин даврида шахсий ёки хизмат автомашинасида юриш учун кимларга рухсат берилади?\nФуқароларга кўчага чиқмаслик ҳақида жуда кўп маротаба огоҳлантириш берилишига қарамасдан, кўпчилик бунга риоя қилмади. Шунинг учун ҳукумат қатъий чекловларни киритишга мажбур бўлди.


O`zLiDeP “Ёшлар қаноти” фаоллари кўчат экиш акциясида қатнашди | O'zLiDeP\nМаълумки, халқимиз маънавиятида, қадрятларида бошқа халқлар ўрганса ва ўз тажрибасида қўллашга арзийдиган кўпгина ибратли тажрибалари мавжуд.\nМасалан, “Яшил макон” умуммиллий лойиҳасини амалга ошириш бўйича кўчат экиш, боғ яратиш каби тадбирлар кўпчиликни бирдамликка, аҳилликка ва меҳр-оқибатга ундаши билан ажралиб туради.\nПрезидентимизнинг ушбу умуммиллий лойиҳасини амалга ошириш бўйича ташаббуслари табиатни севиб, унинг тозалиги ва ободлигига бефарқ бўлмаган O`zLiDeP Тошкент шаҳар Кенгаши Ёшлар билан ишлаш бўлимининг фаол аъзоларини ҳам бефарқ қолдирмади.\n“Янги Ўзбекистонни гуллаган бўстонга айлантирайлик” шиори остида “Долзарб 40 кунлик”да кўчат экиш тадбири O`zLiDeP Тошкент шаҳар Кенгаши биноси ҳудудида ташкил этилиб, манзарали ва мевали дарахтлар экилди. Ана шундай хайрли ташаббусда ёшларнинг шижоати, бирдамлигини кўрган партиянинг шаҳар Кенгаши ходимлари ҳам фаол аъзоларга ёрдам беришга шай туришди.


Шотландия Локерби фожеаси айбдорларидан бирини озод қилди\n21 май 2022, Тошкент вақти: 11:06\nШотландия ҳукумати 1988 йил Локерби шаҳарчаси узра парвоз қилаётган йўловчи самолётини портлатиб юборгани учун умрбод қамоқ жазосини ўтаётган ливиялик Абдулбосит Магроҳий озод қилди.\nМаълум бўлишича, Магроҳий саратон касаллигига чалинган ва унинг аҳволи кундан кунга оғирлашмоқда. Шотландия ҳукумати инсонпарварлик нуқтаи назаридан уни озод этишга ва ўз ватинига юбориш тўғрисида қарор қабул қилди.\nАйни пайтда расмий Вашингтон Магроҳийнинг озод этилганидан таажжубда эканини маълум қилди.\n1988 йилда АҚШга тегишли учқичнинг портлатиб юборилиши оқибатида 270 киши нобуд бўлган. Шотландия суди 2001 йилда Абдулбосит Магроҳийни ушбу террорчилик ҳаракатини содир этганликда айбдор деб топиб, умрбод қамоқ жазосига ҳукм қилган эди.


Норвегия бош вазири: Сурияда Башар Асад иштирокида ўтиш жараёнини бошлаш мумкин\n15:14 / 28.09.2015\nСурия президенти Башар Асад ўз лавозимида қолмаслиги керак, аммо унинг иштирокида ўтиш жараёни бошланса, бу ихтилофнинг ҳал бўлишига кўмак бериши мумкин. Бу ҳақда Норвегия бош вазири Эрна Сульберг баёнот берди.\n“Асад ўз лавозимидан кетмаса, Сурия бўйича узоқ истиқболли ечим топилади деб ўйламайман. Шунга қарамай, бунинг учун жадвал тузилиб, ўтиш жараёни ташкил этилиши лозим”, - унинг сўзларини келтиради Норвегия телеграф бюроси.\nСульберг хоним Россия ва АҚШ президентлари ўртасида бугун бўлиб ўтадиган учрашувга катта умид боғланаётгани, айнан шу Сурия келажагига таъсир ўтказувчи қарорларнинг қабул қилинишига туртки бўлишини айтди.


Qalampir.uz - Стив Жобснинг отаси суриялик муҳожир бўлиб чиқди\nСтив Жобснинг отаси суриялик муҳожир бўлиб чиқди\n14:47, 12.12.2015 Технология\nApple компанияси асосчисининг ҳаёти қандай кечган?\nДунёнинг энг бадавлат инсонларидан бўлмиш Apple компанияси асосчиларидан бири Стив Жобснинг отаси суриялик муҳожир бўлганлиги маълум бўлди. Ушбу мавзу Сурияда қочқинлар инқирози кучайганда ва Париж хунрезликлари содир бўлганда жонланиб кетди.\nАбдулфаттоҳ Жандали исмли асли суриялик инсон Стив Жобснинг ҳақиқий отаси ҳисобланади. У 1931 йилда Суриянинг Хомс шаҳрида бадавлат оилада дунёга келган. Оиладаги тўққиз фарзанддан энг кенжаси.\nСтив Жобс томонидан тасдиқланган Вальтер Иссааксоннинг у ҳақда ёзган таржимайи ҳолида ёзилишича, ўтган асрнинг 50-йилларида Жандали Ливан пойтахти Байрут шаҳридаги Америка университетига ўқишга кирган. Шу университет орқали эса АҚШдаги Висконсин университетига ўтиб кетган.\nВисконсин университетида профессор ёрдамчиси бўлиб ишлаб юрган кезларда, у Стив Жобснинг онаси Йоханна Шибл исмли аёлни учратади. Турмуш қуришларидан олдин 1955 йилда Appleнинг бўлажак асосичиси дунёга келади. Шу сабабли улар болани бошқа оила тарбиясига бериб юборишга мажбур бўлишади.\nТаржимайи ҳолда ёзилишича, Жандали ва Шибл Стив туғилган чоғда турмуш қуришни режалаштиришмаган. Чунки ўшанда Шиблнинг отаси ўлим тўшагида ётган бўлган ва Шибл боланинг никоҳсиз дунёга келгани отасининг шаънига доғ тушириши мумкинлиги ҳақида ўйлаб қолади. Бундан ташқари, Шиблнинг отаси қизининг Абдулфаттоҳга турмушга чиқишига қатъиян қарши бўлган. Бундай жиддий қарор қабул қилишга айнан шу вазият сабаб бўлган бўлиши мумкин, дейди Иссааксон. Аммо икки ёш барибир турмуш қуришади ва оилада уларнинг иккинчи фарзанди – қиз фарзанд дунёга келади.\nВоз кечилган болани Пол ва Клара исмли инсонлар асраб олишади. Йиллар ўтиб, Стив Жобс Пол ва Клара унинг дунёга келтирган ота-онаси эмаслигини билиб қолади. Лекиб бу воқеа унга катта таъсир кўрсатгани йўқ. Стив Жобсга “асраб олинган фарзанд” эканлиги ҳақида айтишганларида, унинг бундан умуман жаҳли чиқмаган. Чунки Стив уни тарбия қилган инсонларни ўзининг ҳақиқий ота-онасидек яхши кўрганлигини Иссааксон ёзиб ўтган.\nЖандали умрининг охиргача ўзи очган Невададаги Ўртаер денгизи таомлари тайёрланадиган тамаддихонада ишлаган. У ерда Жандали ўғлини кўриш бахтига муяссар бўлган эди, лекин ўшанда Стив уни умуман танимаган.\nОтасидан фарқли равишда, Стив Жобс ўзининг онаси билан дўстона муносбатда бўлган. Шибл ва Жандали ўртасидаги турмуш муносбатлари узоққа чўзилмайди. 2011 йилда Абдулфаттоҳ Жандали вафот этади. Аммо Жобснинг онаси ҳали ҳам тирик.\nЎлимидан олдин Абдулфаттоҳ Ливаннинг “Ya Libnan” интернет сайтига берган интервьюсида қуйидаги сўзларни айтиб ўтган эди: “Стив менинг ўғлим, лекин мен уни катта қилмаганман. Уни тарбия қилган ўз оиласи бор. Агар мени “буюк ихтирочининг ўғли” деб аташса, бу фақатгина менинг биологик ўғлимнинг меҳнатлари эвазига, деб фикр билдирар эдим. Менинг қизим ҳам машҳур ёзувчи. Мен бундан фахрланаман. Барчаси учун Худодан миннатдорман. Лекин мен ихтирочи эмасман. Мен ўғлим ва унинг ютуқларидан ғурурланаман. Тўғри, мен ўз ҳаётимда хато йўл тутганман, агар орқага қайтишнинг имкони бўлганида, ўз хатомни тузатган бўлар эдим. Лекин, афсуски, бунинг иложи йўқ. Ҳақиқат шуки – Стив Жобс Американинг энг мувафаққиятли инсонларидан биридир”.\nТеглар:Стив Жобс Apple\nСаудия Арабистонида аёллар сайловга чиқди\nШаҳзода Муҳаммедова интернетдагиларга қатъий чора кўрмоқчи\n19:46, 28.09.2018 6 647\n14:27, 25.09.2018 1 680\n19:43, 18.09.2018 2 040\n18:41, 15.08.2018 6 962\nApple VS Amazon: Ким биринчи триллионлик компания бўлади?\n18:30, 20.07.2018 1 525


Ёшармоқчимисиз, таомномангизга қаранг!\nЮз териси салқимаслиги, ажин босиб, буришиб қолмаслиги учун қимматбаҳо кремлар сотиб олиш, косметологлардан маслаҳатлар олиб, уларни қўллашдан ҳеч эринмаймиз. Лекин фақат юз терисига эътибор бериш нотўғри. Ахир буришиш жараёни бир вақтнинг ўзида юз, бўйин ва бадан терисида ҳам содир бўлади-да. Бу дегани парвариш қоидаларини бутун теримизга қўллашимиз керак.\nТерингиз ҳуснбузарлардан холи бўлишини истайсизми? Унда колбаса, сосиска, қотган нон ва бошқа тўқтутар маҳсулотлар истеъмолини чеклаб, мева-сабзавотлар, дон-дун, чақ-чуқлар, ёғли балиқ ейишга ўтинг. Денгиз неъматлари қиммат, дея норози бўлаяпсизми, дўконларда селдь балиғи сероб ахир. У омега-3 мойига бой бўлгани учун, терини чунонам озиқлантиради-ки, озроқ вактдан кейин ажинлар камайганини, терингиз соғлом нур таратаётганини сезасиз. Боз устига, балиқнинг ҳар қандай нави юрак-қон томир касалликларидан сақлашга қодир. Балиқдаги рух моддаси терини янгилаб, уни чипқон, ҳуснбузар чиқишдан асрайди.\nЧақ-чуқларга нима дейсиз?\nЁHFOҚ мағзини творог билан аралаштириб есангиз, маҳсулотнинг ёшартирувчи таъсири ўн баравар кўпаяди. Зайтун мойи ва цитрус мевалардаги омега-6 моддасига ҳам зинҳор йўқ деманг. Улар бир-бирининг фойдасини ошириб, сизнинг ёш кўринишингизни таъминлайди. С витаминига бой тузланган оқбош карам, гармдори ва булғор қалампири, қуритилган меваларни хўб енг. Ахир йиллар ўтиб терида коллаген ишлаб чиқарилиши пасаяди, шунга яраша ташқи кўринишимиз ҳам анча ўзгаради. Бу жараённи С витаминига бой маҳсулотлар истеъмоли тўхтатиши мумкин. Терининг салқиши, буришиб қолиши, барвақт ажин тушишидан асровчи ажойиб А дармондори ҳам бор. Сабзи, исмалоқ, тухум ва жигар, хурмони кўпроқ истеъмол қилинг, шунда юзингиз силлиқ ва майин бўлади.\nҲаракатда гап кўп...\nҲар куни 1—1,5 соат давомида ҳаракатда бўлинг. Бу пиёда юриш, фитнес машғулотлари, уйдаги оздирувчи оддий юмушлар — кир ювиш, кийим дазмоллаш, таом тайёрлаш бўлиши мумкин. Жисмоний ҳаракатдан кейин, албатта, душ қабул қилиб, қалин ювгич ёрдамида баданни яхшилаб уқалаш, дон-дун, оддий ош тузи ва қатиқ аралашмаси, асал ёки қаҳва кукунидан тайёрланган скраблардан фойдаланиш тери буришишидан ҳимоялайди. Ҳар куни терини зайтун ёки кунжут мойи ёрдамида мойлаш ҳам ажойиб таъсир кўрсатиб, терининг осилиб қолишидан сақлайди. Кўпгина аёллар кўкрак терисининг осилиб қолишидан шикоят қилишади. Бундай пайтда пресс машқи ҳамда кўкрак қафаси соҳасига 2—3 томчи ялпиз эфир мойини озиқлантирувчи крем билан аралашти¬риб суртиш яхши натижа беради. Қорин ва сон соҳасидаги бурмаларни йўқотишда яшил ва қизил тусдаги меваларни кўпроқ еб, хамирли таомлардан воз кечиш ҳамда қоринни ичга тортиб юриш машқи, йога ва фитнес машғулотлари тавсия этилади.\nДармондорилар ёрдам беради\nТеридаги ажин ва буришиш — ниқоблар, мойлаш ва уқалашдан ўлгудек қўрқади. Айниқса, нарҳи арзон, аммо ҳақиқатан фойдали витамин йиғиндилари бу ишда бизга аниқ ёрдам беради. Мисол учун, юзингиз нурсиз бўлса, қуруқшаб, оғиз четида яра пайдо бўлса, В2 (рибофлавин) ва РР витамини зарур. Сочдаги қазғоқ ва доғларда В1 (тиамин) витамини асқотади. Ажин ва қичишишда В5 дармондориси ёрдам беради. Ҳуснбузар қийнаса, В2, В6 ва В9 (фолий кислотаси), В12 ни қўллаймиз. В гуруҳ витаминлари беҳи, нок, лимон, шафтоли, лавлаги, салат барги, курка гўшти, ёнғоқ, дуккакли ўсимликларда жуда кўп. Шиш ва яллиғланишларда К витаминига мурожаат қиламиз. Помидор, кўк чой, яшил нўхат, кўкпиёз, қўй гўшти, гулкарам, сельдерей кўкати бу витаминга ниҳоятда бой. Тери қуруқлиги, ажинларда F витамини ёрдамга келади. У балиқ мойи, сули ёрмаси, кунгабохар пистасида бисёр. Тери ҳужайралари янгиланишига Н витамини жавобгар. Сиз уни тухум сариғи, қаймоқ, пишлоқ, чаканда мойи, буғдой ёрмасидан топасиз. Мавжуд муаммодан келиб чиқиб, керакли витаминлар мужассам бўлган косметик воситалар сотиб олишингиз, витамин йиғиндисини қабул қилишингиз ёки витаминни мойли аралашма кўринишида ниқоб қилиб маҳсулотлар таркибига қўшиб суртишингиз фойда беради.


"Кўзларингни соғиндим 1 - китоб" китоби, Боқий Мирзо\nШоир ва ёзувчи Боқий Мирзонинг асарларида ўзига хослик ва масалага янгича ёндошиш бор...\nЙигирма бешдан қириқ ёшгача инсон кучли, соғлом, ақл-заковатда енгилмас бўлади. Дунёга ҳавас, иштиёқ ва ишонч билан қарайди. Айни дамда бу ёшдагиларнинг севгиси кучли. Ёзувчи асарда уларнинг кечинмалари, ташвиш ва қувончлари, юрагида туғён ураётган тошқин ҳиссиётлари ҳақида, психологияси ва хатоларини англаш жараёнида кечган изтиробларини қаламга олади.\nЯшаш – мураккаб жараён, яхшилик бир умр юракда сақланганидек, хотолар ҳам узоқ йиллар хотирадан ўчмайда ва адашмасликни огоҳлантириб туради. Муҳими, инсоннинг хатоларини кўрсатиб, тўғри йўлга йўллаб турадиган ҳалол, адолатли дўсти бўлиши лозимлиги асарда умидвор руҳ билан таъкидланган.\nКузларингни согиндим 1 - китоб


Ичкиликка ружу қўйманг » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Ичкиликка ружу қўйманг\nИчкиликка ружу қўйманг\n02 ноябрь 2018 йил\nИчкиликбозлик инсонни жиноят сари етаклайди. Содир этилаётган жиноятларнинг аксарияти ичкилик оқибатида юзага келаётгани айни ҳақиқат…\nФориш туманида яшовчи Лочин Жўраев ичкиликни ўзига касб қилиб олди. Панд-насиҳат, ота-онанинг ялиниб-ёлворишлари унга кор қилмади. Кунда-кунора ичиб келиб, уйда жанжал кўтарадиган бўлди. Яқинда ҳамқишлоқдошининг тўйида маст бўлиб жанжал кўтарди. Ўртага тушиб, ажратмоқчи бўлган қўшниси Норбек Амировни уриб, унга тан жароҳати етказди. Оқибатда қўшнисининг бир неча кун касалхонада ётиб, даволанишига тўғри келди.\nЯна бир мисол, ичкилик туфайли бир неча бор жиноят содир этиб, судланган Сафарали Ўрозалиев ўзига тегишли хулоса чиқариб олмади. Маст ҳолда ҳайдовчилик гувоҳномаси бўлмасада ўзгага тегишли бўлган «Нексия» автомашинасини бошқариб бораётиб, йўл транспорт ҳодисасини содир этади. Оқибатда автоҳалокат сабаб автомашина салонида бўлган эндигина 24 баҳорниқаршилаётган Суҳроб Ҳайтбоев бевақт ҳаётдан кўз юмади. Бу каби мисолларни яна кўплаб келтириш мумкин…\nБу каби нохуш ҳолатларнинг олдини олиш мақсадида қатор қонуний ҳужжатлар қабул қилинди. Вилоят ҳокимининг жорий йилнинг 20 августида қабулқилган 654-сонли «Жамоат тартибини сақлашга оид қўшимча чора-тадбирлар тўғрисида»ги қарори шулар жумласидандир.\n– Эндиликда вилоят ҳокимининг қарорига биноан вилоят ҳудудида алкоголли маҳсулотлар билан чакана савдо қилиш ҳуқуқини берувчи рухсатнома гувоҳномаси асосида ишловчи ихтисослаштирилган дўконлар ва алоҳида савдо заллари томонидан алкоголли маҳсулотларни сотиш маҳаллий вақт билан соат 21.00 дан 09.00га қадар тўхтатилиши белгиланган. Спиртли ичимликлар сотиш учун рухсат гувоҳномаси мавжуд умумий овқатланиш корхоналари, ресторан, кафе, бар ва тунги клублар (меҳмонхоналар ва меҳмон кутувчи уйлар бундан мустасно) томонидан мижозларга хизмат кўрсатиш маҳаллий вақт билан соат 23.00 дан 09.00га қадар тўхтатилади.\nБелгиланган қоидаларни энг кам иш ҳақининг бир бараваридан уч бараваригача миқдорда жарима солинишига сабаб бўлади. Ички ишлар органлари ўз ваколатлари доирасида алкоголли маҳсулотлар савдоси бўйича ўрнатилган қоидага риоя этилишини текширади.Бугунги кунда алкоголь маҳулоти билан савдо қилувчи муассасалар то ўша муассаса ёпилгунгақадар ички ишлар ходимлари назоратида бўлади. Иш тугагач, назоратчи орган ходими раҳбариятга бу ҳақда маълумот беради. Қоидабузарларга нисбатан маъмурий жавобгарликка тортиш юзасидан маъмурий ҳуқуқбузарлик тўғрисидаги баённомалар туман ички ишлар бўлими бошлиғи ёки унинг ўринбосарлари томонидан тузилади. Баённомалар бошқаҳужжатлар ва иш бўйича ашёвий даллиллар билан бирга маъмурий судга кўриб чиқиш учун юборилади.\nАлкоголли маҳсулотлар савдоси билан шуғулланувчи муассаса эгаларига, тадбиркорларга лицензия берилишида уларга ҳуқуқий тушунчалар бериш лозим. Ички ишлар таянч пунктлари профилактика инспекторлари, маҳалла посбонлари, кенг жамоатчилик бу борада доимо ҳушёр туришлари керак.\nҚабулқилинаётган ҳар бир қонунийҳужжатнинг кучи, ижроси ҳам мана шу осойишталикнинг ўрнатилиши билан белгиланади.\nтуман ИИБ ХПБ катта\nинспектори, катта лейтенант


Чўнтакларга кўз тиккан ходим - Huquq.uz\nЧўнтакларга кўз тиккан ходим\n09:48 - 15.04.2022\nҲозирги вақтда юртдошларимизнинг тунда ҳам бехавотир манзилига етиб олаётгани мамлакатимизда ҳукм сураётган осойишталик туфайлидир. Бунда ички ишлар органларининг муносиб ҳиссаси бор. Аммо айрим ходимларнинг ўз нафсини бурчидан устун қўйишлари афсусланарлидир. Яхшиям ички ишлар идораларида хизмат қилаётганлар сафида ҳалол ва пок инсонлар кўпчилик. Акс ҳолда халқнинг уларга ишончи бугунгидек бўлмасди.\nЎз мансабини суиистеъмол қилиб, пул эвазига ноқонуний ишларга қўл урган ички ишлар ходимининг жиноий қилмишлари тафсилотига тўхталамиз. Ўзбекистон Республикаси ИИВ миграция ва фуқароликни расмийлаштириш бош бошқармаси, хорижий фуқаролар билан ишлаш бошқармаси, хорижий фуқароларни ҳисобга олиш бўлими инспектори лавозимида ишлаган Даврон Жалоловнинг қилмишлари ушбу нуфузли идорага доғ бўлди. У мансабидан ўз манфаати йўлида фойдаланиб келган экан.\n2019 йилнинг декабрь ойида Туркия фуқароси Аталай Ўзбей республикамизда яшаш гувоҳномасини олиш учун Д.Жалоловга мурожаат қилади. Аслида ички ишлар ходими ваколати доирасида А.Ўзбейга яшаш гувоҳномасини бериши лозим эди. Лекин Д.Жалолов хизмат мавқеидан фойдаланиб, А.Ўзбейнинг ишончига кириб, фирибгарлик билан унинг пулини қўлга киритишни мақсад қилади. Унга 2500 доллар эвазига юртимизда яшаш гувоҳномасини тайёрлаб беришини айтади. Унинг талабига кўнишдан бошқа чораси бўлмаган А.Ўзбей унга 2500 доллар пора бергач, иши битади.\nА.Ўзбейни Ички ишлар вазирлигининг мансабдорлари орқали ишини битириб берганига ишонтирган Д.Жалолов унга танишларига бу борада ёрдам керак бўлса, маълум ҳақ эвазига ёрдам беришини айтади.\nАфсуски, А.Ўзбей унинг ноқонуний ишига чек қўйиш йўлидан бормади. Аксинча, Д.Жалоловнинг жиноятига шерик бўлиб, унга мижоз топиб кела бошлайди. 2020 йилнинг февраль ойи бошларида А.Ўзбей келишувга кўра ҳамюрти Фотиҳ Камуранга Ўзбекистонда яшаш гувоҳномасини олиб бериш учун Д.Жалоловнинг олдига олиб келади. Ўзаро келишишгач, Ф.Камуран ҳам 2500 доллар беради ва ишини битиради.\nБуни қарангки, А.Ўзбейнинг юртимизда ҳужжат олмай юрган танишлари кўп экан. Орадан кўп ўтмай бу шахс Д.Жалоловнинг ёнига яна бир ҳамюрти Каклик Ойдинни олиб келади. Бу сафарги мижознинг қўли калтароқ экан. У ялиниб Д.Жалоловни 1000 долларга кўндиради. К.Ойдин турмуш ўртоғи Алёна орқали 2020 йил февраль ойи охирларида Яккасарой туманидаги «Адана» кафеси ёнида 1000 доллар бериб, гувоҳнома олишга эришади.\nД.Жалолов хорижлик А.Ўзбей билан яқин бўлиб олгач, киссасидан доллар аримай қолди. Хусусан, Туркия фуқаролари Гулер Муҳаррамдан 1000, Ораз Умардан 2500, Озйуртсевен Ших Муслимдан 400, Қилич Халил Иброҳимдан 3500, Митхат Олтинсойдан 1200, Ўзтурк Нежатдан 400 доллар олиб, уларга ҳам юртимизда яшаш гувоҳномаси тўғрилаб беради. Албатта, А.Ўзбей ҳам қуруқ қолмасди, қўлга киритилган пулдан унга ҳам улуш бериб турарди.\nФақат А.Ўзбей орқали пора олишга ўрганган Д.Жалолов Тожикистон фуқароси Ўразали Ниязовга гувоҳномани шундоқ бериб юборгиси келмади. Уни ҳам совға олиб келишга мажбур қилади. Ў.Ниязов Д.Жалоловга 2 млн. 250 минг сўмлик «Artel» телевизорини совға қилиб ишини битиради.\nНоқонуний қилмиш куни келиб фош бўлиши тайин. Ўз бурчини адолат билан тўлақонли адо этиш ўрнига одамлардан пора талаб қилиб, уларнинг қўлига қарайдиган давлат ходимлари куни келиб жазога тортилиши муқаррар. Д.Жалолов ҳам нопок ишлари билан узоққа бормади. Ваколатини суиистеъмол қилиб, пора олган пайти қўлга олинди. Жиноят ишлари бўйича Миробод тумани суди унга 5 йилу 6 ой муддатга озодликдан маҳрум қилиш жазосини тайинлади. Унинг тегирмонига сув қуйиб турган А.Ўзбей ҳам жазога тортилди. Суд унга 5 йилу 1 ой муддатга озодликдан маҳрум қилиш жазоси тайинлади.


БАҲРОМ НАЗАРОВ: БИЗ ПРОДЮСЕРИМИЗ БИЛАН “ПРОДЮСЕР ВА ХОНАНДА”, ДЕБ БОШЛАМАГАНМИЗ... 14.11.2015 02:11\n- Концертнинг биринчи кунида, “томошабинларни бундай кўтаринки руҳда кутиб олишларини ўзим ҳам кутмагандим”, дедингиз. Иккинчи кунида анча кўникма ҳосил бўлдими? Концертдан сўнг-чи?\nБаҳром Назаров: - Ўзи концерт бошланишидан аввал, биринчи куни жуда қаттиқ ҳаяжонда эдим! Қўлларим қалтираб, томоқларим қуриб, ҳаттоки мухлислар билан саломлашганда ҳам ҳаяжон кучли бўлди. Ҳаттоки, гапимни ҳам тополмай қолдим. Лекин, мухлисларнинг олқишлари, қўллаб-қувватлашлари қандайдир куч-қувват берди! Шундан ўзимни ўнглаб олдим! Биринчи кун концерт яхши ўтгач, иккинчи куни анча ҳаяжонлар босилиб, кўнглимдагидек концерт бўлди! Мухлисларга ёққан бўлса, биз хурсанд бўламиз!\n- Саҳнада қандай вазиятда импровизация қилиб кетишингизга тўғри келди?\n- Ҳиндча қўшиқда шундай бўлди! Ҳиндистонлик меҳмонлар келишига куйладим. Ўзи иккинчи блокда куйлашим керак эди, лекин орадан эсимдан чиқиб қолибди! (кулади) Шундан сўнг, учинчи блокда куйладим.\n- Неччидир фоиз жонли ижрода куйлаш мумкинмиди?\n- Концерт юз фоиз фонограммада ўтказилди! Энди келгуси йил жонли ижрода бўлишига ҳаракат қиламан. Бу йил ҳам жонли ижрода ўтказиш ниятим бор эди, лекин бу ёқда, мухлислар билан жонли мулоқотда бўлиш керак, бу ёқда эса биринчи концерт бўлганига ҳаяжон жуда кучли эди! Шунга, икки тарафлама бўлиб, мия бўлиниб қолиб, сифатсиз чиққандан кўра, бир тарафлама ишлаган яхши, барибир мухлислар ҳаяжони босади, деган фикрда бўлдим. Энди кейинги йил, икки тарафлама ишлашни ўрганамиз!\n- Саҳнада биринчи кун концертда, ҳазил латифа айтиб, “эртаси куни бошқа одам бўлиб уйғонаман шекилли?” дедингиз. Эртаси куни ростдан ҳам, бошқа одам бўлиб уйғондингизми? Яъни, ўзингизни бошқа одамдек ҳис қилдингизми?\n- Эртаси эрталаб эмас, тушликда яхши кайфиятда уйғондим ва “Бу ҳаммаси туш эмасмикан? Уйғониб кетмасмиканман?” деб ўйлаб қолдим! (кулади) Яхши туш кўрсангиз, ишқилиб уйғониб кетмай, дейсизу, худди шундай ҳолатни ҳис қилдим!\n- Энди бир савол концертдан сўнг, кўпчиликни қизиқтира бошлади. Сизни илк концертингиз муваффақиятли ўтди, томошабинлар меҳрини қозондингиз, таниқли хонанда сифатида эътироф эта бошлашди. Одатда, шоу бизнесда, хонандалар танилгач, бундай муваффақиятли бир-икки, баъзида уч-тўрт концертдан сўнг, продюсери билан “хайрлашиб”, ўзлари мустақил ижод қилишни бошлашади. Ёки, бундай ҳолатлар шартнома муддати тугаши билан содир бўлади. Бундай ҳодисалар кўп учрайди... Шундан келиб чиқилса, сиз ва продюсерингиз Даврон Соипов ўртасида-чи? Орангизда ёзма шартнома мавжудми ва қанча муддатга тузилган? Келажакда продюсерсиз мустақил ижод қилишингиз мумкинми?\n- Биз продюсеримиз билан бирга ижод бошлаганимизда, “продюсер ва хонанда”, деб бошламаганмиз, “ака-ука” деб бошлаганмиз! Бизнинг орамизда ҳеч қандай шартнома ҳам, қандайдир муддат ҳам йўқ! Охиригача бирга ишлаймиз! Фақат, бу ерда аввало иш! Хонанда билан продюсер орасида, меҳру оқибат бўлиши керак, барибир! Ўша нарса йўқолмаса бўлди! Иш эса, ўз ўрнида кетаверади, деб ўйлайман. Ҳамманинг ризқини Худо беради.\n- Наҳотки, орангизда шартнома тузилмаган бўлса?\n- Йўқ! Биз устозларимизга ўхшаб, ака-ука бўлиб, охиригача, бирга ижод қиламиз. Нима учун, мен ўзим, акалар ёрдамида чиқиб олиб, кейин улар ҳам “мева”сини кўрадиган вақтда кетиб қолишим керак? Улар мен билан баробар меҳнат қилишган! Ахир, шу “мева”ни ейишга улар ҳам ҳақли-ку! Бундай қилиш ноинсофлик бўлади!\n- Ўзи Продюсерингиз Даврон Соипов билан биргаликда ишлаш қандай бошланган?\n- Даврон акамнинг укалари, “сени чақиряптилар” деб, таклиф қилганларида, у пайтда мен умидсизлик бўлиб, секин санъатни йиғиштираётган эдим! Шундан сўнг, яна бир ҳаракат қилай, деб олдиларига бориб, биргаликда ишлаб кетдик!\n- Устозингиздан репетиция жараёнларида асосан, нима учун танбеҳ эшитдингиз?\n- Графикада озгина хатолик кетибди, ўзгартирдик!\n- Концертда тақдим қилинган янги қўшиқларингиздан қайси бири, концертдан сўнг хит бўлади, деб умид қиляпсиз? Концертдан сўнг, қайси қўшиққа клип суратга олдириш режада бор?\n- Иккитасидан умидим бор. Лекин, концерт вақти “мана бу қўшиғим хит бўлади” дейсиз-да, эътиборингиздан четда қолган қўшиқ, кутилмаганда оммалашиб кетади. Энди бу йил бўйича санасам, “Хурсаной”, “Айланай”, “Қарамадинг” қўшиқлари, деб ўйлайман ва ҳозирча “Хурсаной” ва “Айланай”қўшиқларимдан бирига клип суратга олдириш режада бор.\n- Агар концертингизни “беш” баллик системада олинганда, четдан ўзингиз учун ўзингиз, қандай баҳо берардингиз? Неччи баҳога топширдим, деб ўйлайсиз?\n- Четдан қараганда камчилик жуда кўп. Саҳнада ўзимни тутиш, ҳамда мухлислар билан муносабат ҳали анча хом! Ўзингизни олиб қочишлар, ҳаяжон бўлади, тўрт мингдан ортиқ одам сизга қараб туради, барибир. Энди йиллар давомида яна концертлар қилсак, малака ошиб борса керак, ўз устимизда ишлаб, камчиликларни йўқотамиз. Ҳозирча ўзимга баҳо, “уч”, продюсеримга эса, “беш” баҳо қўяман! Ўзи барибир менга ҳақиқий баҳони мухлислар беришади!


Камерал текширув жараёнида солиқ органлари турли солиқлар бўйича ҳисоботларда кўрсаткичларни солиштирадилар ва тафовутни аниқлайдилар. Ва бухгалтерлар бу ҳолда тушунтириш хати беришларига тўғри келади. Нима учун солиқ ҳисоб-китобларида кўрсаткичлар ҳар доим ҳам тўғри келмаслиги ҳақида buxgalter.uz илтимосига биноан «Норма» эксперти Олег ЦОЙ сўзлаб берди:\n–Шунга ўхшаш бир нечта вазиятни кўриб чиқамиз.\n1. Фойда солиғи ҳисоб-китобида жами даромад ва ҚҚС ҳисоб-китобида товарларни (хизматларни) реализация қилиш бўйича айланмалар кўрсаткичлари фарқ қилмоқда\nУлардан бири - асосий воситалар объектини реализация қилиш:\nфойда солиғи бўйича жами даромадда АВни реализация қилишдан олинган фойда акс эттирилган ;\nтоварларни (хизматларни) реализация қилиш бўйича айланмаларга ҚҚС ҳисоб-китобида АВни реализация қилиш қиймати киритилган .\nУшбу кўрсаткичлар турлича аниқланади. Бу ҳақда батафсил бу ерда ўқинг.\nБошқа сабаби - акцизости товарларини реализация қилиш:\nфойда солиғи бўйича жами даромад ҚҚСни ва акциз солиғини инобатга олмаган ҳолда товарларни реализация қилишдан олинган даромадни ўз ичига олади ;\nҚҚС бўйича солиқ базаси акциз солиғини ҳисобга олиб, реализация қилинадиган товарларнинг қийматидан келиб чиқиб аниқланади .\nЯъни солиштирилаётган кўрсаткичлар акциз солиғи суммасига фарқ қилади. Бу ҳақда батафсил бу ерда ўқинг.\nМеҳнатга ҳақ тўлаш харажатлари ва ижтимоий солиқ Фойда солиғи ҳисоб-китобига 2-илованинг “Харажатлар” 0105-сатрида кўрсатилади. Ушбу кўрсаткич ЖШДС ва ижтимоий солиқ ҳисоб-китобининг 011 ва 090-сатрлари 4-устунидаги қийматлар суммасига тўғри келиши керакдек туюлади. Бироқ бу ҳар доим ҳам шундай бўлмайди.\nАгар ҳисобот (солиқ) даврида сиз давр бошида захирада бўлган товарларни реализация қилсангиз, фарқ юзага келади. Ҳисобот даврининг реализация қилинган маҳсулотлари таннархига киритилган харажатларни сиз олдинги даврларда амалга оширгансиз, фойда солиғи ҳисоб-китобида эса - жорий даврда акс эттиргансиз.\nФойда солиғи ҳамда ЖШДС ва ижтимоий солиқ ҳисоб-китобларида кўрсаткичлар ўртасидаги фарқ\n2019 йилда ишлаб чиқарилган - 320 млн сўм (жумладан меҳнатга ҳақ тўлашга - 95 млн сўм. Ва ижтимоий солиқ - 11,4 млн сўм);\n2020 йилда ишлаб чиқарилган - 633 млн сўм (жумладан меҳнатга ҳақ тўлашга - 190 млн сўм. Ва ижтимоий солиқ - 22,8 млн сўм).\n2020 йил охирига реализация қилинмаган маҳсулот қолдиқларининг таннархи - 210 млн сўм (шу жумладан - меҳнатга ҳақ тўлаш харажатлари - 70 млн сўм. Ва ижтимоий солиқ - 8,4 млн сўм). Барча маҳсулот 2020 йилда ишлаб чиқарилган.\n2020 йил учун Фойда солиғи ҳисоб-китобига 2-илованинг “Харажатлар” 0105-сатрида қуйидагилар акс эттирилади: 95 + 11,4 + 190 + 22,8 = 319,2 млн сўм (бошқа харажатларни ҳисобга олмасдан, реализация қилинган маҳсулот таннархига киритиладиган харажатлар қисмида).\n011-сатрнинг 3, 4 ва 5-сатрларида - 260 млн сўм (190 + 70);\n090-сатрнинг 4 ва 5-сатрларида -31,2 млн сўм (22,8 + 8,4).\nФойда солиғи ҳисоб-китобида - 319,2 млн сўм;\nЖШДС ва ижтимоий солиқ ҳисоб-китобида - 291,2 млн сўм (260 + 31,2).


Пермлик эркак қарз тўлашдан қочиб 11 марта фамилиясини ўзгартирди. Охири «Трамп» фамилияси остида қўлга тушди… - 29 Января 2020 - www.SheJoT.CoM\nГлавная » 2020 » Январь » 29 » Пермлик эркак қарз тўлашдан қочиб 11 марта фамилиясини ўзгартирди. Охири «Трамп» фамилияси остида қўлга тушди…\nБалки ҳали вери қўлга тушмасди. Лекин «Кўза кундамас, кунида синади», деб бекорга айтишмаган. Охирги марта яқиндагина фамилиясини Андрей Трамп қилиб ўзгартирганди. Шахсий автомобилида кетаётганда, йўл патрул хизмати ходимлари тўхтатишди. Ҳужжатлар текширила бошланди. Ана шунда Андрей қўлга тушди. Ёнидан Андрей Трампга тегишли ҳужжатдан ташқари яна ўнта бошқа-бошқа фамилияли ҳужжатлар топилди.\nАйтишларича, қарз тўлашдан қочиб Андрей беш марта рўйхатда турадиган манзилини ҳам ўзгартирибди.\nҲисоблаб кўришса, Андрейнинг қарзлари жами 4, 5 миллион рублга етган экан.\nСуд ушбу жиноят ишини атрофлича кўриб чиқиб, Андрейга тегишли мулкни сотиб қарзларни ёпиш ҳақида ҳукм чиқарди.


Қашқадарёда 6 нафар ҳоким ўринбосари тайинланди — Sof.uz\n29.05 17:59 238 Ўзбекистон\n1. Усмонов Улуғбек Мамарасулович - Деҳқонобод тумани ҳокимининг молия-иқтисод ва камбағалликни қисқартириш масалалари бўйича биринчи ўринбосари - Иқтисодий тараққиёт ва камбағалликни қисқартириш бўлими бошлиғи вазифасини бажарувчи.\nБугунгача Деҳқонобод туман ҳокимлиги молия бўлими мудири.\n2. Худайқулов Лазиз Эшқуватович - Ғузор тумани ҳокимининг молия-иқтисод ва камбағалликни қисқартириш масалалари бўйича биринчи ўринбосари - Иқтисодий тараққиёт ва камбағалликни қисқартириш бўлими бошлиғи вазифасини бажарувчи.\nБугунгача Муборак тумани давлат солиқ инспекцияси бошлиғи.\n3. Назаров Хамза Қувватович - Косон тумани ҳокимининг молия-иқтисодиёт ва камбағалликни қисқартириш масалалари бўйича биринчи ўринбосари - Иқтисодий тараққиёт ва камбағалликни қисқартириш бўлими бошлиғи вазифасини бажарувчи.\nБугунгача Қашқадарё вилояти Қишлоқ хўжалиги бошқармасининг Қишлоқ хўжалиги соҳасида молиявий ва шартномавий муносабатларни ривожлантириш бўлими бошлиғи.\n4. Салимов Илҳом Шодмонович - Косон тумани ҳокимининг ўринбосари-инвестициялар ва ташқи савдо бўлими бошлиғи вазифасини бажарувчи.\nБугунгача Косон тумани бюджетдан ташқари Пенсия жамғармаси бўлими бошлиғи.\n5. Бокулов Жавлон Алишерович - Қарши шаҳар ҳокимининг ўринбосари-инвестициялар ва ташқи савдо бўлими бошлиғи вазифасини бажарувчи.\nБугунгача «Нефтегазминерал» МЧЖ бошқаруви раиси.\n6. Абдурахмонова Ферузабону Абдурахман қизи - Шаҳрисабз тумани ҳокимининг ёшлар сиёсати, ижтимоий ривожлантириш ва маънавий-маърифий ишлар бўйича ўринбосари.


Покистон, Ҳиндистон ва Афғонистонда содир бўлган зилзила қурбонлари сони 40 мин нафарга етиши мумкин.\n03 март 2021, Тошкент вақти: 07:32\nАйни рақамни бугун ЮНИСЕФ жамғармаси ҳам тасдиқлади.\nПокистон расмийлари берган маълумотларда ҳозиргача аниқланган қурбонлар сони 20 мингга яқин, деб айтилмоқда.\nҲозирда инсонпарварлик ёрдамини етказаётган агентликлар хабарига кўра, 120 минг одам тириклик учун зарур биринчи ёрдамга муҳтож, 4 миллионга яқин аҳоли эса бошпанасиз қолган.\nПокистон метереология бошқармаси раҳбари доктор Қамар уз-Замон Чаудхрининг айтишича, бу зилзила сўнгги бир аср давомида кузатилган энг кучли зилзиладир.\n“Сейсмик жиҳатдан бу ҳудуд у қадар хавфли эмас эди. Шу вақтга қадар бу ерда Рихтер шкаласи бўйича 4 даража кучланишдаги зилзилалар кузатилган эди. Шунинг учун, буни сўнгги 100 йил ичидаги энг кучли зилзила, дейиш мумкин”, - деди Покистон бош метереологи.\nАйни вақтда Покистонга дунёнинг турли мамлакатларидан қутқарув ва ёрдам гуруҳлари етиб бормоқда. БМТ Бош котиби Кофи Аннан дунё мамлакатларини имкон қадар жарбдийдаларга кўмаклашишга чақирди.


Ҳужжат 29.09.2009 00 санаси ҳолатига\n5. Почта алоқаси хизматларини тўлаш учун «Ўзбекистон почтаси» ОАЖ номли буюмларисиз франкирлаш машиналаридан фойдаланиш тақиқланади. Франкирлаш машиналарининг тамғаси TSt 45-005 «Почтанинг номли буюмлари ва штамплари» техник шартлар талабларига мувофиқ келиши керак.\n21. Ёзма хат-хабарларни қабул қилиш амалга ошириладиган почта алоқасининг ҳудудий ташкилоти ёки почта алоқаси объектининг ходими франкирлаш машинаси ҳисоблагичининг кўрсаткичини ойда бир марта, ҳисобот даврининг охирида олади, бу ҳақда фойдаланувчи билан бирга бажарилган ишлар далолатномаси тузилади (2-илова), у асосида ҳисоб-китоблар амалга оширилади. Далолатнома почта алоқасининг ҳудудий ташкилоти ёки почта алоқаси объекти ва фойдаланувчининг раҳбарлари томонидан имзоланади, муҳр излари билан тасдиқланади.\nБажарилган ишлар далолатномалари ҳар бир фойдаланувчи бўйича, почта алоқаси объекти ходими ва фойдаланувчининг вакили томонидан имзоланадиган, муҳрлар қўйиладиган, жўнатилган ёзма хат-хабарлар учун рўйхат илова қилиниб, икки нусхада тузилади. Далолатноманинг биринчи нусхаси тилхат билан тўлаш учун фойдаланувчига берилади, иккинчиси почта алоқасининг ҳудудий ташкилоти ёки почта алоқаси объекти (почта алоқаси боғламаси, почтамт) бухгалтериясига берилади.


Энди Ўзбекистонда ҳам учувчилар мактаби бўлади | Ўзбекистон Республикаси Транспорт Вазирлиги\nЧоп этиш 1800\n25 нафар талаба дастлаб университетимизда таҳсил олади. Икки йиллик таҳсил ва тиббий кўрик хулосаларига кўра, 20 нафари Францияда таълимни давом эттириши учун Фуқаро авиацияси миллий мактабига юборилади.\nЎзбекистоннинг очиқлик ва шаффофликка, хорижий мамлакатлар билан самимий ва конструктив мулоқотга асосланган ташқи сиёсати транспорт дипломатияси орқали такомиллашиб, янгича мазмун билан бойимоқда. Халқаро муносабатлардаги дўстона кайфият юртимизни ҳамкор давлатлар билан боғловчи транспорт йўлагини, тизимли логистика тармоғини ишга туширишни талаб этади. Бу жараёнда сифатли авиация қатновини ташкил этиш ҳам муҳим ўрин тутади.\nБугун бир ҳақиқатни баралла айтсак бўлади. Шу пайтгача Ўзбекистонда авиация мактаби бўлмаган. Авиация факультети бор эди, лекин унда учувчилар эмас, фақат техник хизмат кўрсатувчи мутахассислар тайёрланган. Мураккаб пайтларда мамлакатимизда учувчи етишмаслиги боис чет элдан мутахассис чақиртирилган. Ваҳоланки учувчиларнинг ойлиги жуда яхши. Беш-ўн минг АҚШ доллари атрофида маош олади.\nОлдин сараланган мутахассислар учувчиликка ўқиш учун Россиянинг Санкт-Петербург шаҳрига юборилган. Ҳар бир учувчининг таълими учун 25 минг доллардан 100 минг долларгача маблағ сарфланган. Бироқ улар ҳам юртимизга кичик ҳажмли самолётлар учувчиси бўлиб қайтиб келган. Кейин халқаро тоифа олиши учун бошқатдан авиакомпаниянинг Ўқув-тренажёрлик марказига юборилган.\nДавлатимиз раҳбарининг шу йил 30 апрелдаги “Фуқаро авиацияси корхоналарини трансформация қилиш ва қўллаб-қувватлаш чора-тадбирлари тўғрисида”ги қарорига мувофиқ Франция Фуқаро авиацияси миллий мактаби (ENAC) билан биргаликда Тошкент давлат транспорт университети таркибида Фуқаро авиацияси учувчиларини тайёрлаш мактабининг ташкил этилиши юртимизда миллий учувчиларни тайёрлаш имкони беради.\nФранциянинг Фуқаро авиацияси миллий мактаби авиация соҳаси муҳандисларини тайёрловчи олий мактаби сифатида 1949 йилдан бери фаолият олиб боради. Асосий базаси Франциянинг Тулуза шаҳрида жойлашган. 2011 йил 1 январидан Европада авиация соҳаси бўйича энг йирик авиация таълим муассасаси бўлиб келмоқда.\nМулоқотимиз Ўзбекистоннинг Франциядаги элчихонаси орқали бошланган. Пандемия туфайли ўтган йили бир неча бор онлайн учрашувлар ўтказилди. Ҳамкорлик тўғрисидаги меморандум ҳам онлайн тарзда имзоланди. Шериклик доирасида талабалар алмашинуви, ўқитувчиларнинг малакасини ошириш, илмий-педагог кадрларни тайёрлаш назарда тутилди.\nБу муассаса билан ҳамкорлик ўрнатиш орқали Европанинг, қолаверса, дунёнинг етакчи олий таълим муассасалари билан алоқани йўлга қўямиз. Авиация соҳасидаги илғор таълим технологияларини университетимиз таълим жараёнига олиб кириш, келгусида битирувчиларимизга дунёдаги нуфузли авиакомпанияларда фаолият юритиш имкониятини яратиб берамиз. Шу йўналишда таълим бераётган педагогларнинг малакасини ошириш, ёш мутахассисларимизни стажировкаларга юбориб, илмий салоҳиятини оширишга эришамиз.\nФранция фуқаро авиация миллий мактаби замонавий ускуналар ва самолёт тренажёрлари билан жиҳозланган. Бу дегани ҳамкорликда ўқитиладиган фуқаро авиацияси учувчилари замонавий ўқув тренажёрларидан фойдаланиб таълим олади ва дунёда тан олинадиган учувчилик лицензияларига эга бўлади.\nЎқув жараёни “2+2” тизими асосида олиб борилади. Биринчи ва иккинчи ўқув йили Тошкент давлат транспорт университетида олиб борилади. Таълим жараёнига университетимизнинг етакчи ўқитувчилари ҳамда ҳаво кемалари инструктор-учувчилари жалб қилинади. Талабалар учинчи ва тўртинчи ўқув йилини Франциянинг Фуқаро авиацияси миллий мактабида ўтайди.\nДастлабки жараёнда талабалар битта — “Ҳаво кемаларининг парвоз эксплуатацияси” таълим йўналиши бўйича таҳсил олади. Унга қабул квотаси 25 та этиб белгиланган. Ўқув жараёни инглиз тилида олиб борилиши сабабли абитуриентлар чет тилини билиш даражаси тўғрисидаги халқаро сертификатни тақдим этади. Сўнгра талабгорлар махсус низом бўйича тиббий кўрикдан ва касбий лаёқатлилик бўйича суҳбатдан ўтади. Бу жараёндан муваффақиятли ўтган абитуриентлар тест синовларига киритилади. 25 нафар талаба дастлаб университетимизда таҳсил олади. Икки йиллик таҳсил ва тиббий кўрик хулосаларига кўра, 20 нафари Францияда таълимни давом эттириши учун Фуқаро авиацияси миллий мактабига юборилади. Танловдан ўтолмаган талабалар ҳудудий авиакомпаниялар учун тайёрланади.\nЎқув жараёни назарий ва амалий қисмлардан иборат бўлади. Ҳар бир босқичда назарий билимлар амалий машғулотларда мустаҳкамлаб борилади. Жараён компьютер тренажёрлари, самолёт тренажёрлари ҳамда тўлиқ парвоз симуляторларида, шунингдек, ўқув самолётларида ўтказилади. Бу эса битирувчиларнинг бевосита касбий фаолиятга тез киришиб кетишига муҳим омил бўлиб хизмат қилади.\nТаълим фаолиятига ўз фанини мукаммал билган ўқитувчилар жалб қилинади. Ўқув жараёни инглиз тилида ташкил этилишини айтиб ўтдик. Демак, педагогларимиз ҳам чет тилини етарли даражада билиши шарт.\nҲозир фуқаро авиацияси учувчилари муҳандислик ихтисослигига эга бўлиши талаб этилади. Чунки бортдаги мураккаб ускуналардан фойдаланиш учун нафақат назарий, балки амалий кўникмалар ҳам зарур. Амалий машғулотлар ўқув йилининг дастлабки икки йилида Тошкент давлат транспорт университетида ташкил этилади. Шу боис олдимизда янги таълим йўналиши учун талаб қилинадиган жиҳозларни харид қилиш ва ўрнатиш масаласи турибди.\nТаълим жараёнининг кейинги икки йилидаги амалий машғулотлар, жумладан, тренажёр тайёргарлиги, ўқув парвозлари Франциянинг турли шаҳарларида жойлашган ўқув марказларида олиб борилади. Фуқаро авиацияси миллий мактаби замонавий самолётлар тренажёрлари билан жиҳозланган. Машғулотларни малакали учувчи-инструкторлар олиб боради. Талабаларимиз ўқув парвозларини Diamond DA 40, DA 42, Beech 58, Airbus A320 самолётларида амалга оширади.\nХулоса қилиб айтганда, давлатимиз раҳбарининг мазкур қарори Ўзбекистон дунёга юз тутиб, халқаро алоқаларни янада кенгайтираётган айни кунларда миллий авиациямиз ривожи учун ўта муҳим аҳамият касб этади. Чунки узоқ-яқин давлатлар билан муносабатларда узоғимизни яқин, оғиримизни енгил қиладиган самолётлардан фойдаланамиз. Уларни бошқариш учун эса миллий кадрларга талаб ҳар қачонгидан юқори.\nТошкент давлат транспорт университети ректори


ТОП-10: Дунёдаги энг тезкор Android-смартфонлар (AnTuTu талқини, 2018 йил, сентябрь) - Terabayt.Uz\nТОП-10: Дунёдаги энг тезкор Android-смартфонлар (AnTuTu талқини, 2018 йил, сентябрь)\nАндроид-смартфонларнинг самарадорлигини баҳоловчи AnTuTu бенчмарки жамоаси куни кеча навбатдаги рейтингни эълон қилди. Унда 2018 йил август ойига кўра энг самарадор мобил қурилмаларнинг кўрсаткичлари акс эттирилган.\nТабиийки, мазкур рўйхат AnTuTu’да амалга оширилган тестлар натижасидан келиб чиқиб тайёрланган. Қизиғи – бу ойда кучли ўнталиккка нақ учта янги модел қўшилган. Meizu 16 флагмани эса энг кутилмаган сюрприз бўлган – у биратўла иккинчи ўринга чиқиб, бир неча ойдан бери етакчиликни қўлдан бермаётган Xiaomi’нинг «Қора акула»сига салкам етиб олган!\nМана, тўлиқ рўйхатга назар соламиз:\nКучли учликни Smartisan Nut R1 якунлаб берган – аввалги ойларда у бешинчи ўринда эди. Ундан кейинги икки ўринни эса тегишлича Vivo NEX Ultimate ҳамда Xiaomi Mi 8 Explorer Edition эгаллаган.\nТезкор смартфонлар ўнталигида 6–8-ўринлардаги Oppo Find X, OnePlus 6 ҳамда Samsung Galaxy Note 9 деярли бир хил натижа кўрсатишган. Дарвоқе, жанубий кореяликларнинг фаблети – кучли ўнликдаги «хитойлик» бўлмаган ягона гаджет ҳисобланади. У ҳам Samsung’нинг Exynos 9810 эмас, балки америкалик чипсознинг Snapdragon 845 процессори базасидаги моделдир.\nРейтингдаги сўнгги иккита ўринда Xiaomi’нинг Mi 8 ҳамда Mi Mix 2S смартфонлари турибди. Умуман олганда, мутлақ ғолиб модели билан бирга, «хитойча Apple»нинг жами тўртта смартфони кучли ўнталикка кирган. Жаҳоннинг учинчи рақамли смартфонсози – хитойлик гигант Huawei’нинг бирортаям модели бу рейтингга кирмагани ҳам қизиқ.\nДарвоқе, самарадорлик бўйича биринчи ва иккинчи ўринни олган Xiaomi ҳамда Meizu, шунингдек Samsung компанияларининг бир нечта моделлардаги смартфонларини terashop.uz интернет-дўконимиздан бир йиллик кафолати билан, ўзингизга қулай усулларда тўлов қилганча олишингиз мумкин.\nЎҚИНГ: Танишинг: йилнинг энг зўр 5 та самартфони\n#AnTuTu #Android смартфон #рейтинг #хабарлар


Тоҳир Усмоновдан янги таронани қарши олинг » PopCorn.uz - Шоу Бизнес олами хақиқати\nТоҳир Усмоновдан янги таронани қарши олинг\nСана: 18.08.2015 1141\nЁш бўлишига қарамай, бир қатор ютуқларга эришиб, халқимиз кўнглидан муносиб жой эгаллаб келаётган хонанда Тоҳир Усмонов айни дамда янги ғоялар устида ишламоқда. Ҳаттоки, бир нечта тароналар ёзиб тугатилди.\nУлардан бири бугун сайтимиз орқали мухлислар эътиборига ҳавола этилмоқда. “Байрам муборак бўлсин” деб номланган бу тарона мустақиллик арафасида ватанимизнинг 24-йиллик шодиёнасига муносиб совға бўла олади. Нурбек Расулов сўзи ва мусиқаси билан яратилган таронанинг аранжировкасини Аҳлиёр Азимов амалга оширган.\nБу ҳали ҳаммаси эмас. Хонанда янги тарона ва видеоклипни ҳам тайёрлаб қўйган. Номи сир тутилаётган бу ижод маҳсули тез кунда сайтимиз орқали намойиш этилади. Ҳозирча, хонанда ижросидаги “Ватан” таронасини тингланг ва баҳо беринг.


«Ўзбеккино» Миллий агентлиги буюртмаси билан «Ҳужжатли ва хроникал фильмлар киностудияси»да Ўзбекистон халқ артисти Санъат Девонов ҳақида «Санъатдаги ... Каримовлар Хива шаҳрида фильмни тасвирга олишмоқда. Санъат Девонов кино ва театр оламида бирдек салмоқли ижод қилган. Ўзбек кинотомошабини ...\n«Ўзбеккино» Миллий агентлиги матбуот хизмати таниқли режиссёр Ёлқин Тўйчиев томонидан суратга олинган «Фариданинг икки минг қўшиғи» филми ҳақида етти ... етти фактни тақдим этди. Тасвирга олиш жараёни. Фильм «Ўзбеккино» Миллий агентлиги буюртмасига асосан «Fox music cinema» киностудияси ...


Она тилим – олтин сандиғим - Hidoyat.uz\nАсосий саҳифа Мақолалар Она тилим – олтин сандиғим\nЧоп этилди Oktabr 10, 2019 Она тилим – олтин сандиғимda fikr bildirishni o'chirish\nБеш-олти яшарлик пайтларим… Қишнинг совуқ, қорли кечаларидан бири. Иторқа томли, уч хонали уйимизнинг бир хонасида отам, онам, мен ва опам сандалга ёпилган кўрпага белимизгача бурканиб, гурунглашиб ўтирардик. Ҳовлида безовталаниб, ит ҳурди. Кимдир товуш берди. Отам ўрнидан ирғиб туриб, ташқарига юрди. Келган одам биздан беш уй наридаги Улаш ака экан. У ичкарига кираётиб, устидаги қорни қоқди-да: “Ээ, қуриб кетсин бу”,– деди. Ҳаммамиз гап нимадалигига қизиқиб турардик. “Бир ёмонни қувиб келаяпман. Ҳамсоянгиз Болта акамни…” – деб гапида давом этди. Болта ака Улаш аканинг туғишган акаси эди. Отам ундан нима бўлганини сўради. Улаш ака куйиниб гапирди: “Бизникидан хашак ўғирлаб келаётганда ушлаб олдим. Қочиб кетди. Орсиз”.\nЕвропа Иттифоқи Brexit бўйича Буюк Британияга ён беришга тайёр


21:35 / 10.02.2016\nПСЖнинг аргентиналик ҳужумчиси Эсекиэль Лавесси яна бир Хитой жамоаси қизиқишлари доирасига тушган.\nL’Equipe нашри хабарига кўра, ўтган мавсум якуни натижаларига кўра Хитой чемпионатининг олий дивизионига чиққан «Хэбэй Чайна Форчун» жамоаси 30 ёшли бу футболчини сотиб олиб, унга йилига 15 млн евродан тўламоқда.\nНашрнинг ёзишича, Лавессига Хитойнинг бошқа бир жамоаси «Шанхай Шеньхуа»дан қизиқиш сақланиб қолмоқда. Бу жамоа футболчига йилига 13 млн евро ҳамда қўшимча бонус сифатида 2 млн евро тўлашга розилигини билдирган.\nБундан олдинроқ, «Хэбэй Чайна Форчун» Гаэль Какута («Севилья»), Стефан Мбиа («Табзонспор») ва Жервиньони («Рома») харид қилиб улгурганди.\nЛавесси Хитойнинг "Шанхай Шеньхуа" клубига ўтишга розилик берди


Миср собиқ президентининг иши апрел ойида қайта кўрилади\nМисрнинг собиқ президенти Ҳусни Муборак.\nМиср суди собиқ президент Ҳусни Муборак ишини қайта кўриш бўйича маҳкамани шу йилнинг 13 апрелга белгилади.\n2011 йил қишида намойишчилар ўлдирилишига алоқадор бўлгани учун умрбод қамоқ жазосига ҳукм қилинган Ҳусни Муборакнинг иши қайта кўрилиши ҳақидаги суд қарори январ ойидаёқ чиққан ва бунга собиқ президентнинг апелляция тартибидаги шикояти сабаб бўлган. Маҳкамада Мисрнинг собиқ ички ишлар вазири Ҳабиб ал-Адлий, Ҳусни Муборакнинг икки ўғли – Алаи ва Гамал ҳамда хавфсизлик хизматларининг яна олти нафар собиқ раҳбари ишлари ҳам қайта кўрилиши кутилмоқда.\nҲусни Муборак давлат раҳбари лавозимидан норозилик чиқишлари босими остида 2011 йилнинг 11 февралида кетганди. Ўшанда ҳокимият Қуролли кучларнинг Олий кенгашига ўтганди. 2011 йил апрелида собиқ президент қамоққа олинган ва судга топширилган. Унга юкланган айбловлардан бири аксилҳукумат намойишлари иштирокчиларининг ўлимига алоқадорлик бўлганди.\n2012 йилнинг ноябр ойида Мисрнинг амалдаги президенти Муҳаммад Мурсий Муборак режимининг намойишчилар ўлимига алоқадорликда гумонланмиш амалдорлари ишини қайта кўриб чиқиш ҳақида буйруқ берган.


Бош сахифа > Янгиликлар > “Суви чиққан” жавоблар\nЖорий йилнинг 21 январида вилоят ҳокими билан вилоят телевидениеси орқали телемулоқот ўтказилиши тўғрисидаги маълумот эълон қилинди. Кармананинг қадимий бир гўшасида ўтаётган маросимда тўпланганлар пайтдан фойдаланиб, "Хоним" ариғини қайта тиклаш масаласини кўтариш бўйича савол билан чиқиш лозимлиги ҳақида фикр билдиришдию, мен шу муаммони ечишга ёрдам сўраб, мурожаат қилдим.\nИзоҳ: "Хоним" ариғи асрлар бўйи оқиб келаётган азалий сув ўзани эди. Бу ариқдан Кармананинг учдан бир қисми сув олиб, деҳқончилик қилар, аҳоли томорқаси суғориларди. Ўтган асрнинг 60-йилларида Самарқанд вилоятининг қўшни туманлари оралаб, сув келадиган мазкур ариқ "Нарпай" давлат хўжалиги раҳбариятининг "ташаббуси" билан йўқотилди. "Дам Сталин"дан янги ариқ тортилиб, "Хоним" ариғига "Дўрман" каналидан сув тушириб бериладиган бўлди. Икки каналнинг қуввати бир канал зиммасига юкланди-ю, оқар сув таъминотининг у ер, бу ерда танқислиги сезила бошланди. Шунга қарамай, ҳамма бундан кўз юмди. "Қасаба", "Хоним" ариқлари бетонлаштирилиб, сувнинг беҳуда сарфланиши олди олинди" деган ниқоб остида ишни "босди-босди" қилиб юборишди.\nНатижада туман раҳбарияти, қишлоқ ва сув хўжалиги бўлими раҳбарлари устма-уст алмашиб кетавергач, умуман ариқлар, оқар сув таъминоти ҳақида ҳеч ким ўйламай қўйди. Биргина Кармана шаҳрининг ўзида ўнлаб оқар сув ўтадиган ариқлар ҳам ўз-ўзидан йўқ бўлиб кетди. Кармана шаҳри ва шаҳар атрофидаги маҳаллаларга ичимлик сув қувурлари тортилгани боис, аҳоли энди томорқасини ҳам шу сувдан суғорадиган бўлди. Қадимдан оқиб келган ариқлар янги ҳовлилар ичида қолиб, аста-секин йўқликка юз тутди.\nКўча ва маҳаллалар кенгайиб боргани сари, ичимлик суви тобора камайиб, ёз ойларида улардан сув оқиши батамом тўхтаб қолди. Бугунги кунда аҳвол ўнлаб аҳоли пунктларига махсус идишларда тракторлар билан ичимлик суви ташиб етказишгача етди.\nБиз "Хоним" ариғи қайта тикланса, ичимлик суви муаммосига ҳам ечим топилар, деган фикрда эдик. Аммо "Кармана-Конимех" ирригация тизими бошқармаси масъулларини масаланинг туб моҳияти қизиқтирмади. Томорқа ерларига озиқ-овқат экинлари экиш, аҳолининг ўзини ўзи деҳқончилик маҳсулотлари билан таъминлашини йўлга қўйиш масаласида қилинган даъватлари ҳам бир чеккада қолиб кетди. Бошқарма масъуллари қандай бўлмасин, вилоят ҳокимлиги назоратидаги масалага тезроқ белгиланган муддатда хотима қўйиб, ўзини танқидлардан муҳофаза қилиши лозим эди. Шундай бўлди ҳам. Муаммони кўтариб чиққан киши — каминанинг кўзини боғлаб, оғзига пахта тиқиш ҳаракатлари осон кечди. "Хоним" ариғининг бир чақиримча жойи тозаланди. "Амаки, сизнинг томорқангизга сув келишига кафолат бераман. Бошқаси билан ишингиз бўлмасин. Фақат "муаммо ҳал бўлди" деб, бир варақ миннатдорчилик хати ёзиб берсангиз, бас", деб туриб олди. Гапига ишондим. Баҳор келиб, томорқага помидор, бақлажон, булғор қалампири, ловия, аччиқ қалампир, ошқовоқ каби экинлар кўчатини ўтқаздик. Уруғ қададик. Навбат суғоришга келганда, уларнинг афсуни иш бермай қолди. Ариққа сув келмади. Эски муаммони янгидан кўтариб, яна юқори ташкилотларга мурожаат қилишга мажбур бўлдик. Юқорида номи келтирилган ирригация тизими бошқармаси ходимларидан 4-5 киши бир неча кун уриниб, Кармана ҳокимлиги ёнидаги "Камолот" уйларига ўтган янги йўлни бузиб, қувурни қайта очишди.\n"Энди розидирсиз, яна бир энли хат ёзиб беринг, бизлар гапдан қутулайлик", деб туриб олишди сувчилар. Мамнун бўлиб, хат ёзиб бердик. Ота-боболаримизнинг "Сувни кўрмай туриб, кийимни ечма" деган мақолига яна амал қилмаган эканмиз. Сув келмай, қишлоқ аҳолиси олдида юзимиз шувут бўлиб қолди. Алданган одамга алам қилар экан. Кўтарган муаммомизга келган жавобларнинг суви чиқиб кетди-ю, аммо ариққа сув келмади.\n"Амаки, асабингизни асранг. Ер остидан сув тортадиган насосча қўйиб олсангиз, сиз ҳам тинч, биз ҳам", дейишди сувчилар охири безор бўлиб.\nИкки-уч марта мурожаат қилиб, шунга яраша 2-3 марта миннатдорчилик мактубини битиб берган, сувни кўрмай туриб, кийимини ечган ва эл орасида шарманда бўлиб қолган кишининг гапи энди кимга ҳам ўтсин?! Айниқса, вилоят қишлоқ ва сув хўжалиги бошқармаси бошлиғи ўринбосари М. Тўрақуловнинг вилоят ҳокими ўринбосари М. Санақуловга ва менга жорий йил 16 июнда 03-03/729 рақамли сувли жавоб хати таъбимизни хира қилди:\n"Навоий вилояти ҳокимлигининг "Ишонч телефони" орқали фуқаро Рўзиев Раим томорқасини суғориш учун январь ойидан бери сув йўқлиги, ушбу масалада ёрдам сўраб қилган мурожаати тегишли мутахассислар билан жойида ўрганиб чиқилди ва қуйидагилар маълум бўлди:\nФуқаро Рўзиев Раим хонадонида суғориш йўли ва фуқаро томорқасини сув билан таъминловчи ариқда сув борлиги аниқланди. Мурожаат муаллифига тушунтириш ишлари олиб борилди, томорқасидаги экинларни суғориш учун фуқаролар билан ўзаро келишган ҳолда навбатма-навбат суғориш ишлари амалга ошириш зарурлиги тушунтириб ўтилди. Ҳамда ишчи гуруҳ томонидан далолатнома тузилди."\nЖавоб хатини ўқиб, ўзингиз хулосага келаверинг. Гўёки, аризачи ақли ноқису, унга тушунтирилган. Ана холос! Муаммони ўрганган мутахассислар шунчалик ҳам "саводли"микан? Ахир, йўл остидан ўтган қувурнинг олд томонига диаметри катта, давомига кичигини қўйган ва ўрталиқда, йўл остида кичик қувур тиқилиб қолиши муқаррарлигини билмайдиган ирригаторни мутахассис деб тан оладиган кишилар бормикан? Муаммо ўрганилаётган пайтда мурожаат этган шахс нега чақирилмаган? Ер ости сизот суви билан деҳқончилик қилиб бўлмаслигини, бу сув ерни қотириб, тупроқ структурасини бузиб юборишини билмайдиган ирригаторни мутахассис деб бўлмаслигини билағон ўртоқларга тушунтириб қўядиган мард наҳотки, вилоятда топилмаса?!\nОддий фуқаро, меҳнат фахрийси, иккинчи гуруҳ ногиронининг йил бошида қилган мурожаати йилнинг ярмидан ўтганида ҳам ижобий ҳал этилмаса, "Халқ билан мулоқот ва инсон манфаатлари йили" деб номланган йилимизнинг обрўси қаерда қолади?\nХулоса ва хотима шу: ариқда оқар сув танқис. Экилган ва энди ҳосилга кира бошлаган экинлар қовжирамоқда. Бутун баҳорда қилинган меҳнат зое кетяпти. Вилоятда ёрдам қиладиган киши борми?!\nкекса журналист, истеъфодаги божхона хизмати катта лейтенанти.\nТАҲРИРИЯТДАН: Фуқаро Р. Рўзиевнинг ушбу хати юзасидан мурожаат эгаси истиқомат қиладиган "Талқоқ" МФЙда бўлганимизда, аҳоли томорқаларидаги ҳақиқий аҳволни кўриб, муаллифнинг куюнгани бекорга эмас экан, деган хулосага келдик. Мурожаатчи хонадонида ҳам, бошқа бир нечта ҳовлиларда ҳам экинларга сув йўқлиги сабаб поя, беда экиб қўйилган. Айни ҳосилга кириш чоғида помидор, ошқовоқ, бодринг ва бошқа экинлар сувсизликдан қовжираб қолган.\nШу маҳаллада яшовчи Гулжаҳон Акрамованинг айтишича, бир неча йилдан буён аҳвол шу. "Ичимлик суви ҳам ёзда тортилиб қолади. Кирларни крандан келадиган сувга ювишга мажбурмиз. Ичимлик сувини сотиб оляпмиз. Томорқаларнику айтмасак ҳам бўлар", дейди Г. Акрамова.\nЭътиборимизни тортгани, маҳалла ҳудуди билан ёндош, марказий магистраль йўл ёқасида жойлашган бир нечта давлат идоралари ҳовлиси ҳам сувсизликдан қақраб турибди. Аммо бу ҳолат, англашимизча, ҳеч кимни ташвишга солаётгани йўқ.\nУмид қиламизки, фуқаро Раим Рўзиевнинг сувсизлик муаммоси юзасидан шикоятлари ижобий якун топади. Бу борада масъул ташкилот ходимларининг аниқ, мурожаатчига фойдали бўлган, муҳими, халқ манфаатини чини билан ҳимоя қила оладиган жавобларини биз ҳам кутамиз.\nКўрилганлар сони: 3793


Жанубий Корея мўъжизаси - BBC News O'zbek\nЖанубий Корея мўъжизаси\nImage caption Жанубий Корея эришган бойлигини деярли йўқ нарса ўстида яратди\nКорея уруши 1953 йили тугади. Бироқ иккала тараф ҳам тинчлик битимини расман имзоламасдан, оташкесим эълон қилишган. Уруш оқибатида Жанубий Корея иқтисоди бутунлай вайрон бўлган эди ва ялпи ички махсулоти миқдори аксар Африка мамлакатларидан ҳам паст эди.\nБугун Жанубий Корея дунёда гуркираб ривожланаётган йирик иқтисодлардан бири.\nБу каби юксак ютуқларга мамлакат кам табиий бойликлари билан ҳам эриша олди. Ҳозирда бу ўлка нефт импорт қилаётган мамлакатлар орасида тўртинчи ўринни эгаллаб турибди.\nЖанубий Кореянинг иқтисодий феноменини қандай тушунтириб бериш мумкин?\nСеулда жойлашган жойлашган Ихва университети профессори Жаспер Ким ютуқларга эришиш жараёнида етакчи роль ўйнаган учта муҳим омилни таъкидлаб ўтди.\nImage caption Ихва университети профессори Жаспер Кимга кўра учта муҳим омил Корея иқтисодида етакчи роль уйнаган\nЎз кучига таяниш\nЖанубий Корея бугунги кунда эришган бойлигини деярли йўқ нарса устида яратди, деб айтиш мумкин. Бироқ бу мамлакат ўзининг ягона захирасини усталик билан ишга солди. Бу - унинг аҳолиси, одамлар – инсоний захиралардир.\nҲам ҳукумат, ҳам аҳоли иш кучи ўта маълумотли бўлишининг аҳамиятини яхши англаб олиб, миллий малака ошириш дастурига барча воситаларини ташладилар.\nАмалга оширилган дастур катта мувафақиятларга етаклади. Бунинг натижасида мамлакатда юқори маълумотли ва ўта малакали муҳандис ва хизматчиларнинг бутун бошли армияси пайдо бўлди. Улар ишлаб чиқариш тизимининг пойдеворини ташкил этдилар. Ўз навбатида иқтисод бу кучга таяниб гуркираб ривожлана бошлади.\nЭришилган мақсад ҳар қандай чорани оқлайди\n1961 йили мамлакатда содир бўлган ҳарбий тўнтарув оқибатида Президент Пак Чон Хи ҳокимиятга келди. У давлат тепасида ўн саккиз йил ўтказган давр муддатида индустриал такомиллаштиришга қаратилган дастур тўлиқ амалга оширилиб, бугунги кундаги тараққиётга олиб келди.\nШу билан бир вақтда у қаттиққўл сиёсат тарафдори эди. Мамлакатда ҳарбий ҳолат ўрнатган ва кўпроқ ваколатларни қўлга киритиш мақсадида конституцияни ўзгартирган сиёсатчи сифатида ҳам тарихда қолди.\nБироқ қўлидаги бор ҳокимиятдан фойдаланиб, у коррупцияга ботган, деб ўйлаган маҳаллий корчалонларни мамлакат саноатига, хусусан кемасозликка сармоя киритишга мажбур қилган эди.\nПрофессор Кимга кўра, бугун замонавий Корея жамияти, бир томондан, Пакнинг бошқарув усулини қабул қила олмайди. Бироқ, бошқа томондан, айнан ушбу бошқарув усули урушдан вайрон бўлган мамлакат иқтисодини 1960-70 йилларда оёққа турғазишда ўзини оқлаган.\nПакнинг диктаторлик бошқаруви 1979 йили унинг ўлдирилиши билан тугаган. Жанубий Кореяни ҳозирда унинг қизи Пак Кин Хе бошқариб келади.\nImage caption Президент Пак қизи Пак Кын Хе билан 1977 йилда\nБизнес - оилавиий иш\nЖанубий Корея эришган иқтисодий ютуқларни «Чеболь» деб ном олган тизимсиз тасаввур қилиш қийин. Мазкур тизим расман мустақил бўлган бир неча ширкатлар гуруҳи битта оиланинг маъмурий ва молиявий назорати остида бўлишини ифодалайди.\nЖаҳонда бундай тизимлардан энг машҳури - "Самсунг" корпорацияси 1938 йилдан бошлаб Ли оиласининг қўлидадир. Унинг ҳозирги раҳбари 72 яшар Ли Гон Хи бошқарув жиловини ўз отасидан 1987 йили қабул қилиб олган эди. Унинг энг муносиб вориси 46 ёшли ўғли Ли Джэ Ён деб ҳисобланади.\nҒарб бизнес доираларида йирик корпорацияни бошқарган шахснинг ўғли мудирлар кенгашига энг муносиб раҳбар бўла олади деган ғоя жуда зарарли деб саналади.\nБироқ, кореяликлар онгида, ҳокимиятнинг бевосита меросхўрга ўтиши барқарорликни таъминлайди, деган қараш чуқур илдиз ортган. Ва бундай қарашни кўплаб шарҳловчилар Корея мўъжизасининг муҳим бир омили деб таърифлайдилар.\nImage caption "Самсунг" корпорацияси 1938 йилдан бошлаб Ли оиласининг қўлида\nМисол учун профессор Кимнинг айтишича, мазкур оилаларда фарзандларни ёшлигидан бошқарувга ўргатиб келишади.\nБироқ корпоратив бошқарувнинг "ирсий" тамойили, яъни авлоддан-авлодга мол-мулки ўтказилиши яқин келажакда жиддий тўсиқларга дуч келиши мумкин: ўтган йили май ойида "Самсунг" раҳбари Ли Гон Хи тўсатдан шифохонага ётқизилди.\nВа агар у бошқарув жиловини ўз ўғлига расман топширмасдан туриб ўлиб қолганида, унинг меросидан олинадиган солиқ 5 миллиард АҚШ долларини ташкил этар эди.\nБундай йирик маблағни қўлдан бой бериш эса ҳар қандай корпоратив меросхўрлик поясига болта уриши табиий.\nСамсунг ширкати акциялари етти фоизга арзонлаган\nSamsung ширкати Appleга катта миқдорда жарима тўлаши керак


Миллий гвардиянинг ёшлар оркестри Москвадаги халқаро мусиқа фестивалида иштирок этди (фото) » Ўзбекистон янгиликлари – Zamin.uz\n06 сентябрь 2019, 07:10\nКўплаб халқаро танлов ва фестиваллар ташкил этиладиган Москва шаҳрида турли миллат ва элат вакилларини жамлаган «Спасская башня» XII халқаро ҳарбий мусиқа фестивали бўлиб ўтди. Бу ҳақда Миллий гвардия матбуот хизмати хабар берди.\nМусиқий фестиваль доирасидаги ёшлар лойиҳасида болаларга ҳам алоҳида эътибор қаратилиб, уларнинг ижод маҳсуллари кенг намойиш этилди.\nХусусан, халқаро ҳарбий фестивалнинг олтинчи маротаба ўтказилаётган «Спасская башня детям» махсус лойиҳасининг асосий мақсади аҳолининг барча қатламлари орасида дамли чолғу асбоблари мусиқасини оммалаштириш ва унинг бой тарихини кенг тарғиб қилишдан иборатдир.\nБугунги кунга қадар «Спасская башня детям» дастурида Россиянинг турли вилоятларидан ташриф буюрган оркестр ва мусиқий жамоалар иштирок этган. Жорий йилда эса VI халқаро фестивалда россиялик 23 та мусиқий жамоа билан бир қаторда 3 та хорижий оркестр, жумладан, Ўзбекистондан ташриф буюрган оркестр ўз ижро маҳоратларини намойиш этади.\n«Алоҳида таъкидлаб ўтиш жоизки, Ўзбекистон Миллий гвардияси Республика ихтисослаштирилган мусиқа академик лицейининг ёшлар дамли чолғу оркестри Россия пойтахтининг қоқ марказидаги халқаро саҳнада мазкур фестивалнинг бадиий раҳбарлари Е.Ю.Никитин ва V.А.Криловаларнинг таклифига биноан илк маротаба иштирок этди.\nУшбу оркестрнинг репертуаридан турли жанрдаги 100дан ортиқ асарлар, шу жумладан, мадҳиялар, марш ва фанфаралар, жаз композициялари, халқ ва ҳаттоки муаллифлик асарлари ўрин олган. Ёшлар оркестри бир қатор халқаро ва республика танловларининг лауреати ҳисобланади.\nБолалар фестивалининг халқаро саҳнасида белгиланган дастурдан ташқари томошабинларнинг кўплаб илтимосларига бинонан бизнинг ёш оркестр бир неча маротаба ўз маҳоратларини намойиш этиб, минглаб томошабинларни ҳайратда қолдира олди, десак адашмаймиз.\nМусиқий жамоамиз турли жанрдаги композицияларни маҳорат ила ижро этишлари билан маҳаллий ва хорижий иштирокчиларнинг ҳам олқишларига сазовор бўлди.\nАҳамиятли жиҳати шундаки, ушбу фестивалда Миллий гвардиянинг ёшлар оркестри илк маротаба қатнашаётган бўлса-да, фестивалнинг ташкилотчи мутахассислари томонидан ёшларимиз истеъдодига юксак баҳо берилди», — дейилади хабарда.\n«Тошкентдан ташриф буюрган ёшлар мусиқий жамоаси фестивалимизнинг иштирокчиси бўлганидан биз жуда ҳам хурсандмиз. Бундай истеъдодли ёшларнинг ижро маҳоратларидан таассуротларим ўзгача. Бизнинг болалар фестивали тарихида бугунга қадар ҳеч ким 3 кун давомида 4 маротаба саҳнага чиқиб, барча томошабинларнинг қалбини забт эта олмаган. Оркестрнинг барча мусиқий чиқишлари томошабинларнинг кўплаб илтимосларига биноан ижро этилди», — дейди Россия Федерацияси президенти оркестри дирижёри, «Спасская башня детям» халқаро фестивали бадиий раҳбари, Россияда хизмат кўрсатган артист, полковник Е.Ю.Никитин.\nТадбирлар якунида Евгений Никитин томонидан мазкур фестивалда иштирок этган ҳар бир гуруҳга фестиваль лауреатлари дипломлари топширилди.\nБарча чиқишлардан сўнг ўзбекистонлик ёшлар оркестри учун Москва шаҳрининг диққатга сазовор жойлари, Кремль саройи, Александр боғи, Москва марказий ҳайвонот боғи, шаҳар бўйлаб саёҳат, шунингдек, Россия миллий гвардия қўшинларининг Михаил Шолохов номидаги Москва президенти кадет мактабининг музейига экскурсия ташкил этилди.\nСаёҳат давомида «Воробьёви гори» майдонида ёшлар дамли чолғу оркестри ижрочилари Москва шаҳрининг маҳаллий ва хорижий меҳмонлари учун кичик мусиқий дастур ижро этиб берди.\n«Ялла» гуруҳининг қўшиқларидан поппури, машҳур «Катюша» ва «Ғалаба куни» ҳарбий қўшиқларини ўз ичига олган ушбу дастур 1000 га яқин томошабинларни ҳайратда қолдира олди десак адашмаймиз, дейилади хабарда.\nЯнгиликлар » Маданият » Миллий гвардиянинг ёшлар оркестри Москвадаги халқаро мусиқа фестивалида иштирок этди (фото)\n15:22 Шавкат Мирзиёев Самарқандга жўнаб кетди\n21:15 Миллий гвардия мусиқий академик лицейи оркестри «Спасская башня» халқаро фестивалида қатнашади\n22:46 “Шарқ тароналари”да қатнашиш учун 56 давлатдан 250 нафар санъаткор Самарқандга келади


9 Апрель 18:48\nNUR-SULTAN. Kazinform – ҚР Бош вазирининг ўринбосари Ерали Тўғжанов қозоғистонлик коронавирусига қарши вакцинани ишлаб чиқариш қачон бошланишини маълум қилди, деб хабар беради Kazinform мухбири.\n«Ушбу масалани ҚР Таълим ва фан вазирлиги раҳбарлигидаги Биологик хавфсизлик илмий-тадқиқот институти ҳал қилмоқда. Масала жуда мураккаб. Ҳатто дунёнинг етакчи давлатларида ҳам ўз вакциналари йўқ. Институт ходимлари томонидан ҳозирда ишлаб чиқарилаётган инактив вакцина ишлаб чиқилди. Халқаро GMP стандартига жавоб беради. 21 апрелда тадқиқотнинг 50% даражаси якунланади», - деди Ерали Тўғжанов Марказий алоқа хизматида бўлиб ўтган матбуот анжуманида.\nУнинг таъкидлашича, вакцинанинг тадқиқотлари 50% якунлангандан сўнг ишлаб чиқаришни йўлга қўйиш мумкин.\n«Бугунги кунда илмий-тадқиқот институтининг қуввати 50 минг дозани ташкил этади. Улар биринчи вакцинани ишлаб чиқариш учун барча саъй-ҳаракатларини қилдилар ва 21 апрелга қадар тўлиқ тайёр бўлишади. Шундан сўнг, Соғлиқни сақлаш вазирлиги клиник синовларнинг барча уч босқичлари асосида хулоса чиқариши керак. Ушбу жараёнлар 5-7 кун давом этади. Ўйлайманки, Қозоғистон 25-27 апрель кунлари ўзининг биринчи вакцинасини олади», - деди Бош вазир ўринбосари.


Savdogarbank -Пенсия карталаридан қўшимча тўловларсиз нақд пул олиш!\nПенсия карталаридан қўшимча тўловларсиз нақд пул олиш!\nНафақахўрлар ҳамда ИИВ да ишлаган ва нафақага чиққанлар, нақд пулларни комиссиясиз ечиб олишлари мумкин. Эндиликда, ушбу хизмат учун қўшимча тўлов ҳақида асло ташвиш қилманг.\nМаблағларни комиссиясиз нақд пулга фақат Савдогарбанк банкоматларида ва кассаларида айлантириш мумкин. Бошқа банкоматларда ушбу хизмат учун тўлов прейскурантга мувофиқ ечиб олинади.\nБанкоматлар жойлашган манзиллар бу ерда кўрсатилган\nСавдогарбанк билан бирга қулайдир!


033. Азҳоб сураси\n1 - оят. «Эй Пайғамбар, Аллоҳдан қўрқинг ва кофир, мунофиқ кимсаларга бўйсунманг! Албатта, Аллоҳ билгувчи ва ҳикмат эгаси бўлган Зотдир».\nБу оят Абу Суфён, Икрима ибн Абу Жаҳл ва Абул Аъвар Ассаламийлар ҳақида нозил бўлган. Улар Уҳуд жангидан кейин Мадинага келишди. Абдуллоҳ ибн Убайнинг уйига тушишди. Расулуллоҳ (соллаллоҳу алайҳи васаллам) ўзаро гаплашиб олишлари учун уларга омонлик бердилар. Шунда улар билан бирга Абдуллоҳ ибн Саъд ибн Абу Сарҳ ва Таъма ибн Убайриқ ҳам Расулуллоҳ (соллаллоҳу алайҳи васаллам)нинг олдиларига келди. У кишининг ҳузурларида Умар ибн Хаттоб бор эди. Улар: − Бизнинг Лот, Уззо ва Манот каби олиҳаларимизни гапиришдан тўхта. Ким уларга ибодат қилса, фойда етказишини ва шафоат қилишини айт. Биз ҳам сени ва Роббингни тинч қўямиз, − дейишди. Уларнинг сўзлари Расулуллоҳ (соллаллоҳу алайҳи васаллам)га оғир ботди. Шунда Умар (розияллоҳу анҳу): − Эй Расулуллоҳ (соллаллоҳу алайҳи васаллам), уларни ўлдиришга бизга изн беринг, − деди. У киши: − Мен уларга омонлик берганман, − дедилар. Шунда Умар: − Аллоҳнинг лаънати ва ғазаби билан чиқиб кетинглар, − деди. Расулуллоҳ (соллаллоҳу алайҳи васаллам) уларни Мадинадан чиқариб юборишга буюрдилар. Шунда Аллоҳ азза ва жалла ушбу оятни нозил қилди.\n4 - оят. «Аллоҳ бирон кишининг ичида икки юрак қилган эмасдир, шунингдек, сизлар зиҳор қиладиган хотинларингизни ҳам сизларга она қилган эмас. Ва асранди болаларингизни ўз болаларингиз қилган эмасдир. Бу (яъни хотинларингизни «она» дейишларингиз, асрандиларингизни «бола» дейишларингиз) сизларнинг оғизларингиздаги сўзингиздир. Ёлғиз Аллоҳ ҳақиқатни айтур ва унинг ўзи (Ҳақ) ҳидоят қилур.\nБу оят Жамил ибн Маъмур Алфахрий ҳақида нозил бўлган. У жуда ақлли, эшитган нарсасини ёдлаб оладиган одам эди. Қурайшликлар: − Бу нарсаларни фақатгина иккита қалби бор кишигина ёдлай олди, − дейишарди. У ҳа: − Менда иккита қалб бор. Мен уларнинг ҳар бири билан Муҳаммаднинг ақлидан кўра афзалроқ ақл юргиза оламан, − дер эди. Бадр кунида мушриклар енгилди. Улар орасида Жамил ибн Маъмур ҳам бор эди. Абу Суфён унга дуч келди. У ковушининг биттасини қўлига осиб олганди. Бошқаси оёғида эди. Абу Суфён унга: − Эй Абу Маъмур, одамларнинг ҳоли қандай? – деди. У: − Енгилишди, − деди. Абу Суфён: − Сенга нима бўлди, ковушингнинг биттаси қўлингда, биттаси оёғингда? – деди. У: − Мен уларнинг иккаласини ҳам оёғимда деб ўйлабман, − деди. Шу пайтда билишдики, агар унинг икки қалби бўлганида эди, ковушини қўлида унутиб қолдирмасди. Шу оятдаги: − (Аллоҳ) асранди болаларингизни ўз болаларингиз қилган эмасдир, сўзи Зайд ибн Ҳориса ҳақида нозил бўлган. У Расулуллоҳ (соллаллоҳу алайҳи васаллам)нинг хизматларида эди. Ваҳий келишидан илгари у киши уни озод қилиб, ўғил қилиб олгандилар. Расулуллоҳ (соллаллоҳу алайҳи васаллам) Зайнаб бинти Жаҳшга уйлангач, (Зайнаб Зайднинг хотини эди), яҳудий ва мунофиқлар: − Муҳаммад ўғлининг хотинига уйланди. Одамларни эса бундан қайтарарди, − дейишди. Шунда Аллоҳ таоло ушбу оятни нозил қилди.\nАбдуллоҳдан: − Токи Қуръондаги: − Уларни ўз оталари (исми) билан чақиринглар. Шу Аллоҳ наздида тўғрироқдир... ояти (Ахзоб - 5) нозил бўлгунича Зайд ибн Ҳориса эмас, балки Зайд ибн Муҳаммад деб чақирар эдик.\n23 - оят. «Мўминлар орасида ўзлари Аллоҳга берган (у Зотнинг йўлида жиҳод қилиб, шаҳид бўлиш ҳақидаги) аҳду паймонларига содиқ бўлган кишилар бордир. Бас, улардан (айрим) кишилар ўз аҳдига вафо қилди, (яъни шаҳид бўлди), улардан (айрим) кишилар эса (шаҳид бўлишга) интизордир. Улар (мунофиқларга ўхшаб Аллоҳга берган аҳду-паймонларини) ўзгартирганлари йўқ».\nАнас (розияллоҳу анҳу)дан: − Амаким Анас ибн Назр Бадр жангида қатнашолмади. (У ҳам Анас деб номланарди). Бу унга оғир ботди ва: − Расулуллоҳ (соллаллоҳу алайҳи васаллам) қатнашган энг биринчи жангга қатнашолмадим. Аллоҳга қасамки, Аллоҳ субҳанаҳу мени бирор жангга қатнаштирса, Аллоҳнинг ўзи қилганимни, албатта, кўради, − деди. Уҳуд жанги бўлганида мусулмонлар саросималаниб қоча бошлашди. Шунда у: − Эй Аллоҳим, мен мана бу мушриклар қилаётган ишдан безорман – покизаман. Мана бу (мусулмон)лар қилаётган ишдан сенга узр айтаман, − деди-да, кейин қиличини олиб юра бошлади. Шунда унга Саъд ибн Муоз йўлиқди. У Саъдга: − Эй Саъд, нафсим қўлида бўлган Зотга қасамки, мен Уҳуд томонда жаннат ҳидини тотяпман (сезяпман), − деб мушриклар билан жангга киришди ва токи ўлдирилгунича жанг қилди. Биз уни ўликлар орасидан топдик. Унда саксон нечтадир жароҳат бор эди. Қилич билан урилган, найза санчилган ва камон ўқи кирган жароҳатлар эди. Мушриклар уни муса қилишганди. Токи синглиси (ёки онаси) уни бармоқларидан танимагунча, биз уни танимадик ва ушбу .......... оят нозил бўлди. Биз: − Ушбу оят у ва унинг ҳамроҳлари ҳақида нозил қилинган, − дер эдик.\nАнас ибн Молик (розияллоҳу анҳу)дан: − Ушбу ........ ояти Анас ибн Назр ҳақида нозил бўлгандир.\nШу оятдаги: − Улардан айримлари ўз насибасини олди.... сўзи.\nБу оят Талҳа ибн Убайдуллоҳ ҳақида нозил бўлган. У Расулуллоҳ (соллаллоҳу алайҳи васаллам) билан бирга Уҳуд жангига чиқиб, қўлидан жароҳатланди. Шунда Расулуллоҳ (соллаллоҳу алайҳи васаллам): − Эй Аллоҳ, Талҳа учун жаннатни вожиб қилгин, − дедилар.\nЗаҳҳок Наззол ибн Сабродан, у Алидан: − Талҳа ҳақида хабар беринг-чи? – деб сўради. Али: − У Аллоҳ таоло китобида у ҳақида .... ояти нозил бўлган кишидир. Талҳа ўз насибасини олганлардандир, келажакда қиладиган ишларида унга ҳисоб йўқдир, − деди.\nИсо ибн Талҳадан: − Расулуллоҳ (соллаллоҳу алайҳи васаллам)нинг олдиларида Талҳа ўтиб қолди, шунда у киши: − Бу (одам) ўз насибасини олганлардандир, − дедилар.\n33 - оят. «Ўз уйларингизда барқарор бўлинглар (яъни бесабаб уйларингиздан чиқманглар, магар бирон ҳожат учун чиққанларингизда эса илгари динсизлик (даври)даги ясан-тусан каби ясан-тусан қилманглар! Намозни тўкис адо қилинглар! Закотни (ҳақдорларга) ато этинглар ҳамда (барча ишларда) Аллоҳ ва унинг Пайғамбарига итоат этинглар! (Эй Пайғамбар) хонадонининг аҳли, Аллоҳ сизлардан гуноҳни кетказишни ва сизларни бутунлай поклашни истайди, холос».\nАбу Саиддан: − ....... ояти беш киши ҳақида нозил бўлган: Расулуллоҳ (соллаллоҳу алайҳи васаллам), Али, Фотима, Ҳасан ва Ҳусайн (розияллоҳу анҳум)лар.\nАто ибн Абу Рабоҳ: − Менга Умму Сулаймдан эшитган киши эслаб айтиб берди: − Расулуллоҳ (соллаллоҳу алайҳи васаллам) унинг уйида эканлар. Фотима (розияллоҳу анҳо) бир идишда хазира (таом) олиб кирди. У киши: − Эрингни ва икки ўғлингни менга чақир, − дедилар. Али, Ҳасан ва Ҳусайн келишди. Киришиб ушбу хазира (таом)дан еб ўтиришди. У киши уйқу тўшаклари устида эди. Остларида йўл-йўл мато эди. Умму Сулайм айтади: − Мен ҳужрада намоз ўқиётгандим. Шунда Аллоҳ таоло ....... оятни нозил қилди. Шунда у киши матонинг учидан ушлаб уларни у билан ўради, кейин қўлларини чиқариб, қўлларини осмонга кўтарди, сўнг: − Эй Аллоҳ, мана булар менинг хонадон аҳлим ва хосларимдир. Улардан гуноҳни кетказ ва уларни бутунлай поклагин, − дедилар. Мен бошимни уйга киргазиб: − Расулуллоҳ (соллаллоҳу алайҳи васаллам), мен сизлар билан биргаман, − дедим. У киши: − Албатта, сен яхшиликдасан, албатта, сен яхшиликдасан, − дедилар.\nСаид ибн Жубайр ибн Аббос (розияллоҳу анҳу)дан: − Ушбу ......... ояти Расулуллоҳ (соллаллоҳу алайҳи васаллам)нинг аёллари ҳақида нозил бўлган.\nАлқама Икримадан Аллоҳ таолонинг ушбу ......... сўзлари ҳақида айтадики: − Бу оятга кирадиганлар йўқдир. Улар (яъни кирадиганлар) Расулуллоҳ (соллаллоҳу алайҳи васаллам)нинг аёлларидир.\nАлқама айтади: − Икрима бу гапни бозорда нидо қилиб айтар эди.\n35 - оят. «Албатта, муслим ва муслималар, мўмин ва мўминалар, итоатгўй эркаклар ва итоатгўй аёллар, ростгўй эркаклар ва ростгўй аёллар, сабр-қаноат қилувчи эркаклар ва сабр-тоқат қилувчи аёллар, тавозуъли эркаклар ва тавозуъли аёллар, хайру-садақа қилгувчи эркаклар ва хайру-садақа қилгувчи аёллар, рўза тутгувчи эркаклар ва рўза тутгувчи аёллар, авратларини (ҳаромдан) сақлагувчи эркаклар ва (авратларини ҳаромдан) сақлагувчи аёллар, Аллоҳни кўп зикр қилгувчи эркаклар ва (Аллоҳни) кўп зикр қилгувчи аёллар − улар учун мағфират ва улуғ мукофот (яъни жаннат) тайёрлаб қўйилгандир».\nМуқотил ибн Ҳайён: − Менга етдики: − Асма бинти Умай эри Жаъфар ибн Абу Толиб билан бирга Хабашистондан қайтгач, Расулуллоҳ (соллаллоҳу алайҳи васаллам)нинг аёллари олдиларига кириб: − Биз (аёллар) ҳақида Қуръонда бирор нарса нозил бўлдими? – деб сўради. Улар: − Йўқ, − дейишди. Шунда у Расулуллоҳ (соллаллоҳу алайҳи васаллам)га бориб: − Эй Расулуллоҳ (соллаллоҳу алайҳи васаллам), албатта, аёллар зиён ва муваффақиятсизликдадир, − деди. У киши: − Нима сабабдан шундай? – дедилар. У: − Чунки яхшиликда фақат эркаклар зикр қилинадилар, аёллар эса ҳеч зикр қилинмайдилар, − деди. Шунда Аллоҳ таоло ..... оятини охиригача нозил қилди.\nҚутода: − Аллоҳ таоло Расулуллоҳ (соллаллоҳу алайҳи васаллам)нинг аёлларини (Қуръон)да зикр қилгач, муслима аёллар уларнинг (Пайғамбар аёлларининг) олдиларига киришиб: − Сизлар зикр қилиндинглар, бизлар эса зикр қилинмадик. Агар бизда яхшилик бўлганида эди, албатта, зикр қилинардик, − дейишди. Шунда Аллоҳ таоло ........оятини нозил қилди.\n51 - оят. «Сиз (аёлларингиздан) ўзингиз хоҳлаган аёлни қолдириб, ўзингиз хоҳлаган аёлни ўзингизга ҳамхона қилурсиз. Ўзингиз четлатган аёлларингиздан бирон аёлни (ўзингизга яна ҳамхона) қилишни истасангиз, сизга ҳеч қандай гуноҳ бўлмас. Бу (яъни аёлларингизга қилинадиган муомалангизда сизга ихтиёр бериб қўйишимиз), уларнинг кўзлари қувонишига, ғамгин бўлмасликларига ва сиз уларга ато этган нарсага барчалари рози бўлишларига яқинроқ (йўлдир). Аллоҳ сизларнинг дилларингиздаги сирларингизни (ҳам) билур. Аллоҳ билгувчи ва ҳалим бўлган Зотдир».\nМуфассирлар айтишади: − Расулуллоҳ (соллаллоҳу алайҳи васаллам)нинг баъзи аёллари рашк қилиб у кишига азият етказишди ва кўпроқ нафақа талаб қилишди.Шунда Расулуллоҳ (соллаллоҳу алайҳи васаллам) бир ой, токи ихтиёр бериш ояти нозил бўлгунича, улардан узоқ бўлдилар. Аллоҳ таоло дунё ёки охиратни танлашни уларга ихтиёр берди. Дунёни танлаганларни холи қўйишни, Аллоҳ субҳанаҳу ва Расулини танлаганларни олиб қолишни буюрди. Улар мўминларнинг оналари бўлиб, ҳеч қачон бошқа никоҳланмайдилар. Расулуллоҳ (соллаллоҳу алайҳи васаллам) хоҳлаганларини ўзларига ҳамхона қиладилар, хоҳлаганларини эса ортга сурадилар – қолдирадилар. Улар рози бўлишлари керак. У киши улар учун улуш ажратадиларми ёки йўқми, ёки баъзисини баъзисидан нафақада, улушда ва яқинликда афзал кўрадиларми − ихтиёр ўзларида, хоҳлаганларини қиладилар. Шуларнинг ҳаммасига улар рози бўлишади. Аллоҳ таоло Расулуллоҳ (соллаллоҳу алайҳи васаллам)га шунча кенглик берган бўлса ҳам, у киши улар орасида тенглик билан тақсимот қилдилар.\nМуоза Оиша (розияллоҳу анҳо)дан: − ...... ояти нозил бўлганидан кейин Расулуллоҳ (соллаллоҳу алайҳи васаллам) орамиздан бир аёлнинг кунида бўлсалар. биздан изн сўрардилар. Муоза айтдики: − Сиз нима дер эдингиз? Ойиша: − Мен: − Агар бунинг ихтиёри менда бўлганида эди, ҳеч кимни ўзимдан устин қўймасдим, − дер эдим, − дедилар.\nҚавм айтади: − Ихтиёр бериш ояти нозил бўлгач, Расулуллоҳ (соллаллоҳу алайҳи васаллам)нинг аёллари талоқ қилинишларидан қўрқдилар ва: − Эй Аллоҳнинг Пайғамбари, молингиз ва танингиздан ўзингиз хоҳлаганча бизга беринг (майли, биз розимиз). Бизни шу ҳолимизда қолдиринг, − дейишди. Шунда ушбу оят нозил бўлди.\nҲишом ибн Урва отасидан, у киши Оиша (розияллоҳу анҳо)дан: − Оиша (розияллоҳу анҳо) Пайғамбар (соллаллоҳу алайҳи васаллам)нинг аёлларига: − Аёл киши ўз нафсини бағишлашга ҳаё қилмайдими? – дер эди. Шунда Аллоҳ таоло ушбу ......... оятни нозил қилди. Шунда Оиша Расулуллоҳ (соллаллоҳу алайҳи васаллам)га: − Ўйлайманки, Роббингиз сизнинг хоҳишингиз борасида сиз учун тезлашди (сизга тез ҳал қилиб берди) – деди. Бухорий ва Муслим ривояти\n53 - оят. «Эй мўминлар, Пайғамбарнинг уйларига фақат сизларни бирон таомга чақирсагина, киринглар. (Ўшанда ҳам) Унинг пишишига кўз тутиб турманглар, балки чақирилган пайтингизда кириб, таомлангач, тарқалинглар ва бирон гапга берилган ҳолингизда (у ерда қолиб кетманглар)! Чунки бу (ишларингиз) Пайғамбарга озор берур, у эса сизлардан (яъни сизларни чиқариб юборишдан) тортинар. Аллоҳ ҳақни (айтишдан) тортинмас. Қачон сизлар (Пайғамбар) аёлларидан бирон нарса сўрасангизлар, парда ортида туриб сўранглар! Мана шу сизларнинг дилларингизни ҳам, уларнинг дилларини ҳам тоза тутгувчироқдир. Сизлар учун Аллоҳнинг Пайғамбарига озор бериш ва унинг ортидан аёлларига уйланишингиз ҳеч қачон дуруст эмасдир. Чунки бу (ишларингиз) Аллоҳ наздида улуғ (гуноҳ) бўлган ишдир.\nКўпчилик муфассирлар айтишади: − Расулуллоҳ (соллаллоҳу алайҳи васаллам) Зайнаб бинти Жахшга уйланганларида хурмо ва савиқ (арпадан тайёрланган таом) билан зиёфат бердилар ва қўй сўйдилар. Анас айтадики: − Онам Умму Сулайм мени Расулуллоҳ (соллаллоҳу алайҳи васаллам)га тошли идишда Ҳайс (хурмо, ёғ ва пишлоқли таом) олиб боришга юборди. Боргандим, Расулуллоҳ (соллаллоҳу алайҳи васаллам) менга асҳобларини таомга чақириб келишни буюрдилар. Одамлар келиб еб чиқиб кета бошладилар (кетма-кет, узлуксиз). Шунда мен: − Эй Набиюллоҳ, чақиришга ҳеч кимни тополмай қолгунимча (барчани) чақиргандим, − дедим. Улар тўхтатишди ва одамлар чиқиб кетишди. Уйда уч киши гурунглашиб қолишди. Улар узоқ ўтиришди. Расулуллоҳ (соллаллоҳу алайҳи васаллам) улардан азиятландилар. У киши жуда ҳаёли эдилар. Шунда ушбу оят нозил бўлди. Расулуллоҳ (соллаллоҳу алайҳи васаллам мен билан ўзлари ораларида парда тутдилар.\nАнас ибн Молик (розияллоҳу анҳу)дан: − Расулуллоҳ (соллаллоҳу алайҳи васаллам) Зайнаб бинти Жаҳшга уйланганларида қавмни чақириб зиёфат қилдилар. Одамлар овқатланишиб, кейин гурунглашиб ўтиришди. Расулуллоҳ (соллаллоҳу алайҳи васаллам) худди туришга тайёрланаётгандек бўлдилар, лекин қавм қўзғалмади. Буни кўриб туриб кетлдилар, қавм ҳам туриб, уч киши қолди. Кейин Расулуллоҳ (соллаллоҳу алайҳи васаллам) келиб, кирдилар. Қарасалар, одамлар ўтиришибди. Кейин улар туриб кетишди. Мен бориб Расулуллоҳ (соллаллоҳу алайҳи васаллам)га улар кетганини хабар қилдим. У киши келиб (ичкарига) кирдилар. Мен ҳам кирмоқчи бўлиб бордим. Шунда Расулуллоҳ (соллаллоҳу алайҳи васаллам) мен билан ўзлари ораларига парда ташладилар ва Аллоҳ таоло ... оятини «...чунки бу ишларингиз Аллоҳ наздида улуғ (гуноҳ) бўлган ишдир»гача нозил қилди. Бухорий ва Муслим ривояти.\nАнас ибн Молик (розияллоҳу)дан: − Мен Расулуллоҳ (соллаллоҳу алайҳи васаллам) билан бирга эдим. У киши ҳужраларидан бирининг олдидан ўтдилар. У ерда гаплашиб ўтиришган одамларни кўрдилар. Сўнг қайтиб ҳужрага кирдилар ва менинг олдимга тўсиқ ташладилар. Шунда мен Абу Талҳанинг олдига бориб буни унга айтдим. Шунда у: − Агар сен айтаётган нарса ҳақ бўлса, Аллоҳ, албатта, бу ҳақда Қуръонда нозил қилади, − деди. Шунда Аллоҳ таоло .... оятини нозил қилди.\nАнасдан: − Умар ибн Хаттоб (розияллоҳу анҳу) айтадики: Мен: − Эй Расулуллоҳ (соллаллоҳу алайҳи васаллам), олдингизга яхши одам ҳам, ёмон одам ҳам киради. Мўминларнинг оналарини ҳижобга буюрсангиз бўлмайдими? – дедим. Шунда Аллоҳ таоло Ҳижоб оятини нозил қилди.\nМужоҳиддан: − Расулуллоҳ (соллаллоҳу алайҳи васаллам) билан бирга баъзи асҳоблари ҳам таомланишарди. Улардан бирининг қўли Оишанинг қўлига кегиб кетди. У улар билан бирга эди. Расулуллоҳ (соллаллоҳу алайҳи васаллам) буни ёқтирмадилар. Шунда Ҳижоб ояти нозил бўлди.\nШу оятдаги: Унинг ортидан аёлларига уйланиш ҳеч қачон дуруст эмасдир, − сўзи.\nАтонинг ривоятида Ибн Аббос (розияллоҳу анҳу): − Қурайш саййидларидан бир киши: − Муҳаммад вафот этса, мен, албатта, Оишага уйланаман, − деди. Шунда Аллоҳ нозил қилган нарсасини нозил қилди.\n56 - оят. «Албатта, Аллоҳ ҳам, унинг фаришталари ҳам Пайғамбарга дуою саловат айтурлар. Эй мўминлар, сизлар ҳам у Зотга салавот ва салом айтинглар!»\nКаъб ибн Ужра: − Расулуллоҳ (соллаллоҳу алайҳи васаллам)га айтилдики: − Сизга салом айтишни билдик, сизга салом айтиш қандай бўлади? Шунда .... нозил бўлди.\nАсмаий айтади: − Бусранинг минбарида Маҳдийдан эшитдим, айтдики: − Аллоҳ сизларни бир ишга буюрдики, энг аввал унинг ўзи шуни қилди, иккинчи фаришталарга қилдирди. Бас, айтдики: − ... Уни (Расулуллоҳ (соллаллоҳу алайҳи васаллам))ни шу оят билан Пайғамбар орасида афзал ортиқ қилди. Одамлар орасида сизларни шу оят билан хослади. Бас, сизлар Аллоҳнинг неъматини шукр қилиш билан қабул қилинглар.\nИмом Саҳл ибн Муҳаммад ибн Сулаймон: − Аллоҳ таоло ўз сўзи ... билан Пайғамбаримиз (соллаллоҳу алайҳи васаллам)ни шарафли қилган бу шарафлантириш фаришталарни сажда қилишга буюриш билан Одам (алайҳиссалом)ни шарафлантиришдан кўра тўкисроқ ва олийроқдир. Чунки (сажда қилиш билан бўлган) бу шарафлантиришда Аллоҳнинг ўз фаришталари билан бирга бўлиши жоиз эмасдир. Лекин Аллоҳ таолонинг ўзи Пайғамбарга салом айтиш хабарини берди. Бас, Аллоҳнинг ўзидан содир бўлган шарафлантиришдан кўра улуғроқдир. Аллоҳнинг ўзи бунда (сажда қилиш)да иштирок этиши жоиз эмасдир.\nСаҳл айтган сўз Маҳдийнинг сўзидан олингандир. Эҳтимол, Саҳл Маҳдийни кўриб, ундан олгандур ва шарҳ қилгандур ва буни Одам (алайҳиссалом)ни шарафлантириш билан солиштиргандир. Бу ундан кўра бошқачароқ ва тўкисроқдир.\nАбу Ҳурайра (розияллоҳу анҳу)дан: − Расулуллоҳ (соллаллоҳу алайҳи васаллам) айтдилар:− Ким менга битта салом айтса, Аллоҳ унга ўнта салом айтади.\n58 - оят. «Мўмин ва мўминаларга бирон гуноҳ қилмасликларидан озор берадиган кимсалар ҳам бўҳтон ва очиқ гуноҳни ўз устларига олибдилар».\nАто ибн Аббосдан: − Умар (розияллоҳу анҳу) ансорлардан бир жорияни ясан-тусан қилиб, ўзини кўз-кўз қилиб юрганини кўриб уни урди. Унинг зийнатланиб юришини кариҳ кўрди. У аҳлига бориб Умардан шикоят қилди. Улар Умарнинг олдига бориб, унга азият етказдилар. Шунда Аллоҳ таоло ушбу оятни нозил қилди.\nМуқотил: − Бу оят Али ибн Абу Толиб ҳақида нозил бўлган. Мунофиқ кишилар унга азият беришар ва обрўсини тўкишар эди.\nЗаҳҳок, Саддий ва Калбийлардан: − Бу оят Мадина кўчаларида юрадиган зинокорлар ҳақида нозил бўлган. Агар аёллар ҳожат ўташ учун кечаси чиқсалар, уларга эргашишарди. Улар аёлга яқинлашиб имо-ишора қилишарди. Агар жим турса, унга эргашишарди. Агар уларга бақириб берса, тийилишарди. Улар чўриларнигина талаб қилишарди. Ўша вақтда эса чўри аёл ва ҳур аёлни ажратиб бўлмасди. Улар кўйлак ва кичик ёпинчиқда чиқишарди. (Ҳур аёллар) буни эрларига шикоят қилишди. Эрлари буни Расулуллоҳ (соллаллоҳу алайҳи васаллам)га айтишди. Шунда Аллоҳ таоло ушбу оятни нозил қилди.\nБу сўзнинг саҳиҳлигига Аллоҳ таолонинг ушбу сўзи далолат қилади:\nЭй Пайғамбар, жуфтларингизга, қизларингизга ва мўминларнинг аёлларига айтинг, устларига ёпинчиқларини ёпсинлар... (Азҳоб – 59)\nАбу Моликдан: − Мўминларнинг аёллари кечасида ҳожатлари учун чиқишарди. Мунофиқлар уларнинг олдиларидан чиқиб, уларга азият беришарди. Шунда ушбу оят нозил бўлди.\nСаддий: − Мадина жуда тор жой эди. Аёллар кечасида ташқарига чиқиб ҳожатларини ўташарди. Мадинадаги айрим фосиқ кишилар ҳам чиқишарди. Улар агар устида ёпинчиғи бор аёлни кўришса: − бу ҳур аёл, − деб унга индашмасди. Агар ёпинчиқсиз аёлни кўриб қолишса: − бу чўри – жориядур, − дейишиб унинг бошини айлантириб тегажоғлик қилишарди. Шунда Аллоҳ таоло ушбу оятни нозил қилди.


Муҳокама | TURONZAMIN\n← Джахонгир Шосалимов:Жить или умереть\nPosted on Thursday, January 8, 2009\tby TURONZAMIN\nАҚШ расмийлари ва умуман бу мамлакат аҳлининг энг севимли таъкиди бу, сўзсиз Америка турли одамлар муносабатлари ва ҳуқуқлари астойдил ҳурмат қилинадиган мамлакат, деган таъкиддир. Балким бу чиндан ҳам шундайдир, балким эса…\nҲаёт бизга яна бир бора ана шу даъво нечоғли асосли эканини аниқлаш учун янги имконият туғдирмоқда. Дастлаб, АҚШ Давлат департаментининг собиқ котиби Уоррен Кристофернинг мана бу сўзларига эътибор қилишингизни истардим: “Биз янги вазиятда яшамоқдамиз. Кун тартибидаги озодлик учун курашимиз, ҳар бир виждон тутқунини, қийноқларнинг ҳар бир қурбонини, инсон учун тақдим этилган асосий ҳуқуқлардан маҳрум бўлган ҳар бир одамнинг тақдирини қамраб олмоғи лозим. Шу билан бирга бу кураш, сайёрамизнинг сиёсий ҳаритасини ўзгартириб юборган демократик ҳаракатларни ҳам қамраб олмоғи лозим”.\nЯъни, АҚШ ўзининг принципиал вазифаси сифатида инсонларга таалуқли бўлган асосий ҳуқуқлар учун ҳам кураш олиб боришни назарда тутяпти. Сизнинг истак ва талабларингизга қулоқ тутиш ҳам, агар зарур бўлса ўша асосий ҳуқуқларингизни ҳурмат қилиш ҳисобланади.\nАхир сиз ўша ҳуқуқлар ҳурмат қилинишини айтганларга мурожаат қиляпсиз, шундай экан ўз сўзларига амал қилган ҳолда тинглашлари шарт. Бордию сизга қулоқ тутишмаса ва сизнинг фикрингизни у қадар аҳамиятли топишмаса, демак АҚШ расмийлари ўзларининг ҳўв ўша 1993 йили Уоррен Кристофер таъкидлаб ўтгани принципларидан чекина бошлаган бўлади ва бу ҳолда унинг демократия тарафдори экани ҳақдаги иддаолари ҳам ЁЛҒОН бўлиб чиқади.\nАнчадан бери кичик-кичик доираларда айтиб келинган, алоҳида учрашувлар ва йиғинларда афсус билан тилга олинган бир ҳолат мана газак отиб, кўпчилик томонидан йирик эътирозли чиқишга айланди. Ўзбекларда бир нақл бор, ўз вақтида касалнинг олди олинмаса, оқибати ёмон бўлади. АҚШ расмийлари ҳам, Озодлик радиоси раҳбарияти ҳам, Америкадаги радиолар бўйича бошқарма раёсати ҳам қўл силтаб эътиборсиз бўлиб келгани масала бугун яна долзарб масала сифатида кўтарилмоқда.\nБу сафар ҳам қийнаётган масала юзасидан мурожаат қилинмоқда. Унинг муаллифлари сўзсиз бу мурожаатлари ҳар қандай ҳуқуқ ва эркинликлар астойдил ҳурмат қилиниши таъкидлангани учун ҳам қабул қилинишига ва эътибор қаратилишига умид қилади.\nАввало айтиш керак, йўқ, алоҳида урғу бериб ўтиш керакки, ҳеч қайси мурожаат муаллифи, хоҳ у уюшган мурожаат бўлсин, хоҳ кичик жамоа ёки атиги битта инсон номидан бўлсин, зинҳор Озодлик радиосига (!!!) нисбатан эмас. Аниқроғи радио ҳақда эмас. Йўқ радио эътироз маркази бўлолмайди, эътироз унинг қошида мустаҳкам ўрнашиб олган айрим кимсаларга нисбатан билдирилмоқда. Биз аниқ тушунамизки, бир ёки икки кимса бутун бошли радио дегани эмас ва улар учун бутун бошли радио тавқи лаънатга учрамоғи нотўғри. Радио ҳамон умид ва орзулар макони бўлиб қолади. Унинг ёрдамида сўзни эгаларига етказиш умиди, унинг туфайли сўз айта олиш даражасига эришиш орзуси.\nАлбатта радионинг ўзбек хизматидаги бир гуруҳ чулчитлар қатори радио раҳбарияти ҳам, бошқарма раҳбарлари ҳам, борингки Конгрессу давлат департаменти ҳам ўйлашлари мумкинки, нечун ҳадеб эътироз билдиришади, борига шукур қилмайдиларми, деб. Албатта ўша позицияда қолиш ҳам мумкин эди, қачонки радио биз ўзбекистонликлар учун гапираётган бўлмаганида, биз ўзбекистонликларга аталган бўлмаганида ва биз ўзбекистонликлар учун бўлмаганида.\nҚачонки ана шундай биз учун экан, демак биз унинг фаолиятига аралашишга, маъқул бўлмагани ҳолатлар ҳақда билдириб, ўзларини ўнглаб олишларини талаб қилишга ҳақлимиз, акс ҳолда биз Россиянинг бир қишлоғида мусика садолари остида боқилаётган ва соғилаётган сигирлардан фарқланмай қоламиз.\nСигирлар нимани қўйишса ўшани тинглашга мажбур, йўқ мен манавинақа садоларни эшитишни истардим деяолмайди. Қолаверса ферма ишчиси сигирдан сўраб ҳам ўтирмайди. Аммо инсон билан сигирнинг ўртасидаги фарқ ҳам шундаки, инсонда хоҳиш бор, маъқул ва номаъқулни англаш қобилияти ҳам бор ва ниҳоят талаб қилиш ҳуқуқи ҳам бор, ахир у ИНСОН. АҚШ расмийлари ўзбекларни ҳам инсон сифатида эъзозлашларини ва ўзбекнингда иҳтиёрини инобатга олишларини намойиш этишлари шарт, акс ҳолда “ўзбеклар учун” деган тиришишлар ҳам ЁЛҒОН бўлиб чиқади. Бу даъволар ҳам гумон пайдо қилади, худди демократик меёрлар ва қадриятлар ҳурмат қилиниши ҳақидаги таъкидлар аллақачон гумон туғдира бошлаганидай.\nАҚШ бутун дунёга ўз жамиятида ва ҳатто сиёсатида янгиланиш қилишга қодирлигини исботлагани айтилмоқда. Сўнгги сайловлар бунинг ёрқин исботи бўлмоқда ҳам. Биз ҳам ана шундан руҳландик, биз ҳам ана шундай муждаларга муштоқмиз, ахир бошланган иш охиригача етказилса ёмон бўлмайди. Америка ўзини кўп нарсадан тозалаб олмоғи жоиз, ҳам дунё саҳнасида пайдо бўлгани бироз ҳунук кайфиятдан, ҳам анчайин андишасиз тасаввурлардан, ҳам уни дастак қилиб лой сачратишлардан… Энг қизиғи лой аллақаёқларга эмас, нақ Американинг ўзига сачрамоқда, бўлиб ҳам унга хайрихоҳликни даъво қилаётганлар, унга садоқатда эканликни айтаётганлар томонидан. Унинг қўйнида бамайлихотир ўрнашиб олганлардан…\nДарҳақиқат радиодаги вазият борасида. Биз учун бўлган радио сўнгги уч йил давомида мутлақо бизга тегишли бўлмаган ишлар билан банд бўлди. Биз кўниккан, ёқтирган садоларни ўчириб ташлади, мутлақо андишасиз чиқишлар қилди, керак бўлса бизнинг бугунимизга мутлақо зид бугунни чизиб борди. Ким учун эди булар, агар биз учун бўлмаса?\nНега радиода ҳамма вақт бор бўлган мулоқот йўқ бўлди, ким учун бу тўсиқлар, биз учунми? Нега радио эфирларида мутлақо нотаниш шеъвалар ва ноаниқ иборалар қўлланила бошлади, ким учун булар, биз учунми? Агар биз учун бўлса, нега биздан сўралмайди, биз шуни истаймизми йўқми, деб? Нега бизни нималарнидир эшитишга мажбур қилишади, нима радио ана шундай ниманидир мажбуран эшиттириш учун ташкил қилинганми?\nНега диндорларнинг ўз фикри ва қарашларида қатъийлиги айтилар экан биздаги диндорлар муллаларнинг чизган чизиғидан чиқмаслиги ҳақида гапириб масхара қилинадию, аммо ўша қурғур диндорлардаги ўша қатъийятликни йўқ қилиш учун нима ҳаракатлар олиб борилаётгани айтилмайди? Нега бу қадар саводсиз чиқиш қилинади? Нега қайсидир журналистнинг Озодлик радиосида ишлаганини эслаш учун шўрликнинг қамалиши ёки отиб ўлдирилиши кутилади, нега бошқа вақт у ҳақда эсланмайди? Нима учун, ким учун шундай қилинади? Тингловчи, яъни биз учунми? Биздан шу ҳақда сўралганми? Радионинг символига айланган овоз эгасини йўқ қилишда биздан сўралганми? Нега неча йиллар давомида унинг такрорланмас овозини эшитиб, “Озодликни тинглаб” борган бизлар, бугун бу овоздан маҳрум қилиндик, ким учун қилинди бу?\n2003-2004-2005 йилларда биз Озодликни бутун қалбимиз билан ҳис қилардик, уни шундоққина ёнимизда сезиб турардик. Бугун у қаёққа кетди? Нега биз уни сезмай қолдик, нима учун у биздан йироқлаб кетди, ким учун қилинди бу? Наҳотки биз учун? Наҳот ўзлари, ўша радиода биз учун хизмат қилаётганликни миннат қилувчилар нақадар олислаб кетганини ва аллақачон биз учун эмас, бизга қарши бўлиб қолганини сезмаяпти? Албатта сезади, аммо парво қилмайди. Чунки бугун мақсад биз эмас, бугун мақсад шахсий хотиржамлик, прокуратурада қолаётган қариндош, ҳокимиятдаги хола, МХХдаги ака, бир жойлардаги йирик дўконлар… Манфаат мухимроқ!!!\nБугун Озодлик радиоси ўзбек хизмати нақ ёлғоннинг уясига, фитнанинг марказига айланди. Ўзлари нимадир қилиш, нимадир яратишда ожиз бўлганлари учун ҳам мингларнинг йўлига тўғаноқ бўляпти, бир содда одамни ҳамманинг кўз ўнгида аҳмоққа чиқариб, семириб боряпти. Албатта радио учун мутасаддилар бунга эътибор қилишлари шарт, албатта бу ҳолатларга барҳам берилиши лозим!\nЭнг олий мақсад йўлида очилган радио, бугун энг сифатсиз ва энг паст савиядаги радиога айланди. Албатта адолат юзасидан айтиш керак, ўзбек хизмати сафида бир ёки иккита умид уйғотувчи журналист бор, аммо улар фақат бир ёки иккита, чулчитлар кўпчилик. Ишончим комил, агар радио раҳбарияти ўзбекчани яхши тушунганида, аллақачон бошларини чангаллаб қолган бўларди, инфаркт бўларди. Кимларни йиғиб олганини англаб жинни бўлиб қоларди.\nБугун Америкада буюк ўзгаришлар бўлаётган айни паллада, радио сафидаги бемазалар ҳам улоқтириб ташланади деган умиддаман. Бизни тингламаган, тинглашни эплай олмаган, тинглашни билмаган Америка ўрнига, тинглайдиган, бизга юз бурадиган, биз учун бўлган радиони қайтадан бизга бўлишини таъминлай оладиган Америка келаяпти. Акс ҳолда унинг муқаддас ғояларга садоқатига шубҳа уйғонади, акс ҳолда Америка ҳафсалани совутади.